ועדת החינוך, התרבות והספורט, כנסת 23, פרוטוקול מספר 48, 2020-08-18 13:14

רם שפע: צוהריים טובים.

רם שפע: אני מתכבד לפתוח את ישיבת ועדת החינוך, התרבות והספורט.

רם שפע: אני מתנצל על האיחור הקל אבל לשמחתי האירוע הזה מעורר ולכן הוא מייצר צורך להתכונן אליו בצורה מיטבית.

רם שפע: אני אומר את האמת.

רם שפע: התכנסנו לדיון שני בתשלומי ההורים.

רם שפע: רובכם הייתם כאן גם בדיון הקודם, גם נציגי המשרד וגם חברי הכנסת.

רם שפע: לפני שאני מתחיל לומר את ההתייחסות שלי ספציפית להצעה של משרד החינוך, אני רוצה לומר את האמירה העקרונית שגם אמרתי בפעם הקודמת.

מאיר כהן: אדוני, אולי יאפשרו לכל היועצים להיכנס.

יהודית גידלי: יש מגבלה.

מאיר כהן: מכסה של 36.

מאיר כהן: האם יש כאן 36 אנשים?

רם שפע: אני בטוח שמאפשרים לפי ההנחיות של מנכ"ל הכנסת.

רם שפע: אם יש פער, יצמצמו אותו.

רם שפע: אני בטוח שינסו לדאוג לזה.

רם שפע: אני חוזר ואומר שאני חושב שבסוף צריך לזכור שעצם הדיון על גובה תשלומי ההורים, בבסיסו, לתפיסת עולמי, לא היה אמור להתנהל כך.

רם שפע: זאת לא האחריות של ההורים בישראל לממן את החינוך של הילדים שלהם.

רם שפע: עצם זה שהגענו לשנת 2020 ואנחנו עדיין במצב שכמעט חמישה מיליארד שקלים מהחינוך בישראל ממומנים על ידי ההורים, כאן יש בעיה אינהרנטית בסיסית שבה אנחנו צריכים להתחיל לטפל.

רם שפע: מבחינתי בשנים האחרונות היו הרבה ניסיונות וגם השנה לשמחתי יש הבנה גם בקרב חברי הוועדה שאנחנו צריכים לנסות לייצר טיפול שורש.

רם שפע: לצד טיפול השורש הזה, ברור שאנחנו בשנת קורונה והשנה הזאת מייצרת אתגר הרבה יותר גדול – באופן כללי, תקציבי – לכל המערכת וגם למשרד החינוך.

רם שפע: אני שמח ששר החינוך ומשרד החינוך הבין שיש צורך להפחית את התשלומים ובאמת אתמול ב-11:30 בלילה הוצעה הצעה מסוימת על ידי המשרד כדי להפחית חלק מסוים, מזערי ביותר, מתשלומי ההורים.

עופר כסיף: מזערי, שולי וכמעט לא קיים.

רם שפע: מיד חברי הכנסת יוכלו להתייחס.

רם שפע: אתמול ישבתי עם השר גלנט ושוחחתי עם עוד הרבה אנשים.

רם שפע: אמרתי שאני שמח שיש היענות להבנה שצריך להפחית חלק מהתשלומים אבל אני חושב שההצעה כרגע, בעיניי, ותכף נשמע את חברי הוועדה, רחוקה מאוד מהמצופה.

רם שפע: בסוף ההורים בישראל, יותר ממיליון הורים בישראל, נמצאים סיטואציה כלכלית אולי הכי קשה שהם היו בה בעשרות השנים האחרונות וזה הדבר הראשון שאנחנו צריכים לראות לנגד עינינו לצד ההבנה שאנחנו צריכים לעשות הכול כדי למזער את הפגיעה בשירותים החינוכיים-פדגוגיים שהילדים מקבלים.

רם שפע: ברור שזה האיזון שכולנו נמצאים בו אבל בראש ובראשונה ההורים הם אלה שאנחנו צריכים להסתכל עליהם ולכן בעיניי נדרשת עוד עבודה מאוד מאוד רצינית של שר החינוך יואב גלנט ושל המשרד כדי לשפר את ההצעה.

רם שפע: אני אראה גם מה חבריי בוועדה חושבים אבל זה האופן בו אני תופס את הדברים.

רם שפע: אנחנו תכף נשמע גם ממשרד החינוך את פירוט המתווה והבנתי שגם נשלחה מצגת ב-12:55.

רם שפע: לא ראיתי אותה.

רם שפע: חבר הכנסת מיקי זוהר, אנחנו שמחים לראות אותך בוועדת החינוך.

מכלוף מיקי זוהר: אני הגעתי לכאן משום שאני מנסה למצוא אולי דרך ליצור איזושהי פשרה בין הרצון שלכם חברי הכנסת ושלך יושב ראש הוועדה להיטיב עם ההורים שזה דבר מבורך וראוי לכל שבח, לצד הצרכים והקושי של משרד החינוך לבוא בצורה מוחלטת או באמת בלתי מוגבלת לקראת ההורים משום שבסופו של דבר יש הרי גם אילוצים תקציביים שנובעים גם ממשבר הקורונה.

מכלוף מיקי זוהר: הרי משבר הקורונה גם יצר איזשהו מצב שמשרד החינוך מוגבל ביכולת שלו להתפזר כלכלית.

מכלוף מיקי זוהר: מה לעשות, גם שם הם צריכים לעשות ולערוך קיצוצים כתוצאה ממשבר הקורונה.

מכלוף מיקי זוהר: מצד שני, משבר הקורונה גם היכה בעוצמה בהרבה מאוד הורים ולכן גם צריך לבוא לקראתם מהבחינה הזאת.

מכלוף מיקי זוהר: לכן אני מברך את רצון הוועדה והיושב ראש על המטרה החשובה שהצבתם.

מכלוף מיקי זוהר: לדעתי אולי בעוד שיח מול שר החינוך או נציג שר החינוך יהיה ניתן להגיע להסכמות שהן גם טובות להורים וגם הגיוניות ברמה הכלכלית-פיסקלית ומי כמוך, רם, שמגיע מהעולם הפיסקלי, יודע כמה זה חשוב.

מכלוף מיקי זוהר: לכן אני מאוד מאוד מקווה שתהיה אפשרות שאנחנו נשב ביחד עם חברי הוועדה ועם יושב ראש הוועדה לאיזשהו שיח כדי לנסות להגיע לאיזושהי הסכמה עם משרד החינוך ובסוף נוכל לתת בשורה למנהלי בתי הספר שמחכים מאוד לעניין הזה ובאמת עוד מעט קורסים, ומאיר כהן, מי כמוך יודע מה הצורך באישור הנושא הזה היום כאן בוועדה.

מכלוף מיקי זוהר: אני לא חושב שכדאי לדחות את ההצבעה הזאת לימים אחרים.

מכלוף מיקי זוהר: היא צריכה להיערך היום והיום בשעה 4:00 אחר הצוהריים נפתחת המליאה.

מכלוף מיקי זוהר: לדעתי צריך לשבת עכשיו בחדר למשך שעה-שעה וחצי, אם צריך, ולהגיע להסכמות, לקיים על זה הצבעה ולומר שבא לציון גואל.

מכלוף מיקי זוהר: זו הצעתי לכל חברי הוועדה וכמובן ליושב ראש הוועדה.

מכלוף מיקי זוהר: אם היא תתקבל, אולי נפתור את הבעיה הזאת היום.

מכלוף מיקי זוהר: אם לא, העימות הזה ימשיך להתקיים ובסוף מי שמשלם את המחיר, אלה ההורים ובתי הספר.

מירום שיף: נשמח שאנחנו, נציגי ההורים, נציגי הנהגת ההורים הארצית, נהיה בדיון הזה.

מכלוף מיקי זוהר: בשמחה.

מכלוף מיקי זוהר: אין לי בעיה.

מכלוף מיקי זוהר: לי אישית אין בעיה.

מירום שיף: אני בעד.

רם שפע: תודה רבה חבר הכנסת מיקי זוהר.

רם שפע: קודם כל, אנחנו נשמע כמובן את ההתייחסות של חברי הוועדה.

רם שפע: בסוף אנחנו שותפים לכל ההחלטות.

רם שפע: אני אומר דבר אחד באופן חד משמעי והוא שכדי לדון בזה מתוך הבנה שכרגע יש אי הסכמה בנושא הזה, צריך לבוא בלב פתוח ובנפש חפצה כדי לייצר שינוי הרבה יותר משמעותי.

רם שפע: בעיניי זה חשוב מאוד כפתיח.

מכלוף מיקי זוהר: נדון.

רם שפע: בסדר.

רם שפע: בוא נראה מה חושבים חברי הועדה.

רם שפע: רובכם ביקשתם לדבר.

רם שפע: הראשון הוא חבר הכנסת מאיר כהן ומיד אחריו נוספים.

רם שפע: אפשר ללכת לפי הסדר כמו בפעם הקודמת, אבל זה אומר שאתם צריכים להיות מאוד תמציתיים וגם תוך כדי אני אעבור להנהגת ההורים וכמובן למשרד החינוך שיציג את הדברים.

וליד טאהא: אנחנו בכלל שמענו את המתווה החדש?

וליד טאהא: אולי נשמע קודם את המתווה החדש שלא שמענו אותו.

מאיר כהן: אני מוותר על רשות הדיבור.

וליד טאהא: ההצעה של מיקי זוהר הייתה צריכה לבוא אחרי שנשמע את המתווה.

וליד טאהא: לא שמענו אותו.

וליד טאהא: אולי חברי הוועדה ישתכנעו אחרי שישמעו מה המתווה ואולי לא.

אורלי פרומן: חבל על הזמן.

מכלוף מיקי זוהר: שאלת שאלה טובה.

מכלוף מיקי זוהר: המתווה שופר בצורה מסוימת אבל יושב ראש הוועדה הביע את מורת רוחו מהשיפור וגם חלק מחברי הוועדה.

מכלוף מיקי זוהר: אני אומר דבר אחד – על השיפור שמשרד החינוך מביא, נשב לשיח לעוד שיפור מסוים.

מכלוף מיקי זוהר: אני לא יודע אם זה יהיה שיפור דרמטי כמו שיושב ראש הוועדה רוצה.

מכלוף מיקי זוהר: בסוף יש אילוצים.

מכלוף מיקי זוהר: אפשר לנהוג בחוסר אחריות ולהגיד בוא נבטל לגמרי את תשלומי ההורים אבל מה לעשות, יש גם אילוצים שאנחנו צריכים להיות קשובים אליהם.

מכלוף מיקי זוהר: יש כאן מדינה שצריכה להתנהל באחריות, גם אחריות כלכלית.

מכלוף מיקי זוהר: לכן אני אומר שאני מציע, אם אתם רוצים לקיים את הדיון ולתת לכל חברי הכנסת להתבטא אם הוא בעד התוכנית או נגד התוכנית, זה בסדר.

מכלוף מיקי זוהר: אני חושב שהדבר הנכון כרגע הוא להתכנס בחדר, מבחינתי גם בחדר הזה, רק חברי הכנסת, לכבות את המצלמות, להגיע להסכמה לגבי מתווה שבסוף הוא הגיוני ולצאת לדרך.

מכלוף מיקי זוהר: זה דבר נכון מבחינתכם ומבחינת כולנו.

מכלוף מיקי זוהר: אם תחליטו אחרת, יושב ראש הוועדה יסבור אחרת, מה לעשות, בסוף הוא היושב ראש והוא מנהל את העסק.

מאיר כהן: הדבר החשוב ביותר הוא שיושבים לימינך שני נציגי ועדי הורים.

מאיר כהן: מירום שיף הוא יושב ראש הנהגת ההורים ואנחנו מכירים כבר שבע שנים בכנסת.

מאיר כהן: אני מציע, מיקי, שאם אתה יודע עכשיו להביא את נציגי משרד החינוך, אנחנו נצא החוצה ושבו עם הנהגת ההורים.

מכלוף מיקי זוהר: הם כאן.

מאיר כהן: אם המשנה למנכ"ל משרד החינוך גילה נגר יודעת לשבת אתם ולסגור את הנושא, אנחנו נצא החוצה ונחזור בעוד שעה.

מאיר כהן: בסופו של דבר הם הכריזו הבוקר על כך שלא תיפתח שנת הלימודים.

קטי קטרין שטרית: זה לא בגלל תשלומי הורים.

קטי קטרין שטרית: הם לא אמרו את זה.

קטי קטרין שטרית: אל תבלבלו בין תשלומי הורים לבין המצב של המתווה לפיו חוזרים.

מאיר כהן: זה היינו הך.

קטי קטרין שטרית: לא.

קטי קטרין שטרית: מאיר, זה לא אותו הדבר.

קטי קטרין שטרית: בדיון הראשון הם אמרו משהו אחר.

רם שפע: מיקי, זה בסדר גמור שיש הצעה.

רם שפע: אני חושב שזה בסדר גמור שיש יושב ראש ועדה ויושב ראש קואליציה אבל יש את חברי הוועדה והם יותר חשובים משנינו.

רם שפע: אני רוצה – ואני חושב שזה הדבר הנכון – לשמוע את משרד החינוך שיציג את המתווה כדי שהחברים יוכלו להתייחס.

רם שפע: יכול מאוד להיות שנקבל את זה אבל בוא נשמע את המתווה שאנשים עוד לא קיבלו אותו.

מכלוף מיקי זוהר: החדר שלי לא רחוק מכאן.

מכלוף מיקי זוהר: ברגע שתקבלו החלטה, אני זמין.

רם שפע: תודה רבה.

וליד טאהא: אתה תמיד זמין.

רם שפע: זה נכון.

רם שפע: תמיד זמין.

רם שפע: שלום לגילה.

רם שפע: אני אומר שחשוב שחברי הוועדה ישמעו מכם את המתווה כי אני מנחש שלא כולם הצליחו לעבור עליו מאחר והוא נשלח אתמול בלילה והמצגת נשלחה זה עתה.

רם שפע: בבקשה גילה, אני שמח לראות אותך כאן פעם שנייה היום.

גילה נגר: למי שלא היה כאן, אני אומר בכמה מילים.

גילה נגר: בשבועות האחרונים, ובעיקר לאחר ישיבת הוועדה שהתקיימה בשבוע שעבר, אנחנו קיימנו לא מעט דיונים וחשיבה במשרד לגבי גובה התשלומים נכון לשנה הזאת ובאמת באמת ודנו בסעיפים בכובד ראש.

גילה נגר: מה שעמד לנגד עינינו זה מציאת האיזון הראוי שבין לעשות, לקיים שגרת לימודים ופעילויות ככל שניתן, וזה לא פשוט והשנה היא מאוד מאוד מורכבת, כמובן בכפוף להנחיות משרד הבריאות, לבין הרצון להפחית ולבוא לקראת ההורים מתוך ידיעה מאוד מאוד ברורה של מה שקורה.

גילה נגר: אנחנו לא מנותקים, אנחנו חיים במדינה, חווים אותה יום יום ושעה שעה.

גילה נגר: אנחנו רואים במערכת החינוך עוגן שפוי שחייבים לשמור עליו לטובת כל המערכת ולטובת המדינה ואנחנו גם יודעים שצריך להקל ככל הניתן על התשלומים.

גילה נגר: אנחנו מציעים היום, תכף סימה תציג את המצגת, הצעה מעודכנת שעובדה בכובד ראש עם כל הצוות הרלוונטי.

גילה נגר: יש כאן הפחתה שמיד נפרט אותה.

גילה נגר: בהפחתה אנחנו מתייחסים לסל תרבות, למסיבות סיום, לשעות התל"ן, לסעיף רכישה מרצון ותכף נעבור סעיף סעיף.

גילה נגר: יש מצגת מוכנה.

גילה נגר: השינויים הם מאוד מורכבים, הם דורשים גם התארגנות אחרת ומסיבית יותר בתוך מערכת החינוך ולמנהלים בוודאי ובוודאי אבל אנחנו רואים באמת חשיבות מאוד גדולה לשמור על הרצף החינוכי ועל השגרה ולהשתדל לעשות את הפעילויות על הצד הטוב ביותר.

גילה נגר: אני חייבת לומר שהעיתוי הוא מאוד מאוד קריטי לקבלת החלטה.

גילה נגר: זה חייב להתרחש היום.

גילה נגר: בתי הספר תקועים בהתנהלות שלהם, ספרי לימוד, סל תרבות וכל מה שקשור בזה.

גילה נגר: חייבים היום לסיים או על פי ההצעה של חבר הכנסת מיקי זוהר או אם נצליח, הלוואי, לשכנע אתכם שזה המתווה הנכון אבל חייבים לסיים היום.

רם שפע: אני לא יכול שלא להתייחס.

רם שפע: אתמול בלילה קיבלנו לראשונה התייחסות שלכם לשנות בפסיק את המתווה.

רם שפע: אז לומר היום בצוהריים שאנחנו חייבים לעשות את זה היום, אני מוטרד כמוך מזה שבתי הספר צריכים תשובה אבל לקח לכם חודש וחצי להבין שאנחנו צודקים בצורך להפחית.

מירום שיף: אנחנו עד הבוקר לא קיבלנו.

מירום שיף: דרך אגב, לפני ארבע שנים החוזר הזה אושר ב-30 באוגוסט.

מירום שיף: קצת רקע היסטורי.

גילה נגר: יש כל כך הרבה אתגרים במערכת ואנחנו עוברים על כל אתגר ואתגר.

גילה נגר: נמצאים כאן נציגי היחידות המקצועיות והם יפרטו את המתווה ואני מאוד מקווה שנצליח לפחות בחלק לשכנע אתכם.

סימה עובדיה פורצנל: תודה.

סימה עובדיה פורצנל: צוהריים טובים.

סימה עובדיה פורצנל: אם אפשר להעלות את המצגת.

עופר כסיף: רציתי לומר משהו לפני כן.

רם שפע: ממש בקצרה.

עופר כסיף: אני אומר בקצרה.

עופר כסיף: אני רוצה להתייחס גם למה שאתה הזכרת וקצת יותר להרחיב.

עופר כסיף: לא יכול להיות שבאים כמעט בדקה ה-90 ואומרים לנו שצריך להזדרז, וזה אכן נכון, לאחר שרק בשבוע שעבר ישבנו עם השר, אחרי ששלוש פעמים או פעמיים הוא לא הסכים להגיע והחרים את הוועדה.

עופר כסיף: שר החינוך, שלושה שבועות לפני פתיחת שנת הלימודים, מחרים את ועדת החינוך ונותן הוראה לאנשי משרדו – ואני לא בא אליכם בטענות אלא לשר – לא להגיע.

עופר כסיף: שלושה שבועות לפני שנת הלימודים.

קטי קטרין שטרית: אפשר להתקדם עם תשלומי הורים במקום לעסוק כל הזמן במה שהיה?

עופר כסיף: לא.

עופר כסיף: זה רלוונטי.

קטי קטרין שטרית: בוא נתקדם.

קטי קטרין שטרית: הוא בא והיה וזה נגמר.

עופר כסיף: לא.

עופר כסיף: זאת הבעיה.

רם שפע: הפעם אני מסכים עם קטי שזה חשוב לשמוע את המתווה.

קטי קטרין שטרית: כך אי אפשר להתקדם.

קטי קטרין שטרית: אנחנו דנים ודנים.

עופר כסיף: אני לא מוכן שהיא תפריע לי.

עופר כסיף: אני רוצה לסיים את דבריי.

רם שפע: תסיים.

רם שפע: בקצרה.

רם שפע: משפט.

עופר כסיף: אנחנו צריכים לקבל החלטה מושכלת לגבי מתווה.

עופר כסיף: אני מזכיר את כל המריחה הזאת ואת ההחרמה הזאת משום שזה שאנחנו מקבלים את המתווה אתמול בלילה הוא הבוקר, זה חלק ממדיניות מתמשכת של השר וממשלת לזלזל בכנסת ובמקרה הזה בוועדת הכנסת.

עופר כסיף: אין שקיפות לגבי קבלת ההחלטות.

עופר כסיף: אני מפנה את כולם לנייר הזה שקיבלנו מטעם שי פולטהיים משקיפות בתשלומי הורים שמסביר כאן מדוע אין שקיפות.

עופר כסיף: אני מפנה אתכם למסמך שעבדו עליו האגודה לזכויות האזרח והקליניקה למשפט בפקולטה למשפטים באוניברסיטת חיפה.

עופר כסיף: כולם מתארים את זה שאין שקיפות, שרוב הכספים שמוטלים על ההורים הם כספים שאפילו אנחנו בוועדה לא מודעים להם.

עופר כסיף: אתם רוצים באמת לנהל דיון כמו שהציע חבר הכנסת זוהר?

עופר כסיף: אז בואו ננהל דיון שבו יש את השקיפות וכל הדברים האלה ברורים.

עופר כסיף: אם לא, שתשלומי הורים יבוטלו.

רם שפע: אני מסכים אתך אבל אני רוצה לשמוע את משרד החינוך.

סימה עובדיה פורצנל: אנחנו מביאים לאישור ועדת החינוך את טבלת שירותי הרשות.

סימה עובדיה פורצנל: כזכור התשלום עבור שירות החובה, ביטוח תאונות אישיות, אושר בשנת הלימודים הקודמת, ב-7 ביולי 2019 ואנחנו מביאים לידיעת חברי הוועדה את התעריפים לגביית שירותים מרצון ולתל"ן.

סימה עובדיה פורצנל: בטבלת תשלומי ההורים לשירותי הרשות הפחתנו את התשלום בשני שירותים.

סימה עובדיה פורצנל: בסל תרבות הפחתנו את התשלום ב-10 אחוזים כדי שמצד אחד אפשר יהיה לצפות בהצגות שתגענה לבית הספר בהתאם להוראות הבריאות, הצגות, מופעים, הרצאות וכולי.

סימה עובדיה פורצנל: 10 אחוזים, זה אומר בין שמונה שקלים ל-18 שקלים לתלמיד.

מאיר כהן: האם יקבלו את אותו מספר מופעים, שישה מופעים בסל תרבות?

מאיר כהן: או שאתם מורידים שמונה שקלים וזה אומר פחות מופע.

סימה עובדיה פורצנל: הם יקבלו את אותם מופעים באופן מצומצם.

אורלי פרומן: את אותו מספר.

סימה עובדיה פורצנל: את אותו מספר מופעים באופן מצומצם בתוך בית הספר.

רם שפע: מה הכוונה באופן מצומצם?

אורלי פרומן: בדרך כלל זה בהיכלי תרבות, באולמות, כדי לראות הצגה כמו שצריך.

מאיר כהן: כאן אפשר יהיה לעשות את זה.

אורלי פרומן: ב-1 בספטמבר עולם התרבות מתחיל לפעול.

אורלי פרומן: יש אישור לכך.

עופר כסיף: הצמצום יהיה שלא ייתנו להם לראות את סוף ההצגה.

אורלי פרומן: השאלה היא עקרונית.

אורלי פרומן: האם אתם מורידים 10 אחוזים ומצמצמים את המספר?

גילה נגר: אני חייבת לומר כאן משהו.

גילה נגר: הציניות הזו היא לא נעימה לנו.

מאיר כהן: לא ציניות.

גילה נגר: אנחנו אנשי מקצוע ובאנו להציג בצורה מאוד רצינית.

רם שפע: אני מקבל את ההערה.

גילה נגר: לא, סליחה.

גילה נגר: אנחנו אנשים מאוד רציניים.

יוסף טייב: גם אנחנו.

גילה נגר: התגובות שלכם לא נעימות לנו.

רם שפע: חד משמעית.

רם שפע: כולם רציניים.

רם שפע: את צודקת.

רם שפע: אין מקום לציניות.

רם שפע: גילה, אני מסכים.

יוסף טייב: השאלה היא האם השירותים יורדים ולכן התשלומים יורדים?

סימה עובדיה פורצנל: אני אשיב.

סימה עובדיה פורצנל: הרעיון הוא לא לצמצם בשירות אלא להתאים אותו להוראות הבריאות והפעלה בתוך בתי הספר.

סימה עובדיה פורצנל: המטרה שלנו היא לאפשר קיום פעילויות בצורה סדירה ובצורה המקסימלית שניתן.

סימה עובדיה פורצנל: יש מתווה עם התיאטראות שהכינו הצגות שיכולות להגיע לבתי הספר במידה שאי אפשר להגיע להיכלי התרבות.

סימה עובדיה פורצנל: מופעים, הרצאות, קונצרטים וכולי, אם אפשר יהיה להגיע למוזיאונים, יגיעו גם למוזיאונים.

סימה עובדיה פורצנל: הרעיון הוא להפחית את התשלום אבל לאפשר את אותו סל של מופעים ושל פעילות.

מאיר כהן: אני מצטער.

מאיר כהן: אני שואל כי זה מאוד חשוב.

מאיר כהן: אני הייתי אולי מממציאי סל התרבות.

מאיר כהן: יש לזה משמעות מאוד גדולה.

מאיר כהן: הסיפור עם הטיולים הוא סיפור שבאמת להוזיל את הטיולים זו בעיה כי אתה צריך לנייד 20 חבר'ה באוטובוס.

מאיר כהן: אז צודק מי שבא ואומר שהוא לוקח 280 שקלים כי גם אם אני מוריד יום אחד לינה, עדיין יש לי הוצאות באוטובוסים.

מאיר כהן: אני חוזר על שאלתי.

מאיר כהן: האם אתם אומרים למנהל – וזה בסדר, ולגיטימי אם את אומרת לי שכן – שאתה לא יורד מארבעה מופעים בסכום הזה, אבל מה שכתוב כאן יכול מנהל בית ספר לבוא ולומר שמה שהוא גבה, הוא יכול להביא מופע אחד והיות ויש לו שכבה של 250 תלמידים והוא לא יכול להכניס יותר מ-50 תלמידים, יהיה מופע אחד כפול חמש ובזה סיימנו את סל התרבות.

מאיר כהן: האם יהיה פיקוח של משרד החינוך על מספר מינימלי של מופעים?

מאיר כהן: זה מה שאני שואל.

סימה עובדיה פורצנל: כן.

סימה עובדיה פורצנל: יש המלצות של המשרד כמה מופעים.

זאב גולדבלט: המלצות זה לא פיקוח.

יוסף טייב: אבל מאיר, טכנית אי אפשר לעשות את זה.

סימה עובדיה פורצנל: אני יכולה לענות כל פעם רק על שאלה אחת.

יוסף טייב: זאת אותה שאלה שאני מחדד את מה שאומר מאיר כהן.

יוסף טייב: ברמה הטכנית, אנחנו יודעים ש-200 תלמידים לא יוכלו להיכנס בהיכל התרבות.

יוסף טייב: הווה אומר שמופע שלצורך העניין היה עולה 10,000 שקלים להופעה אחת, נצטרך לעשות את המופע הזה חמש פעמים, אז ברמה הטכנית לכאורה סל התרבות היה צריך להכפיל את עצמו בחמש.

סימה עובדיה פורצנל: אני אומרת שוב שהיחידה האמונה על הנושא של סל תרבות פנתה לתיאטראות ולאומנים וביקשה מהם לייצר מופעים שיתאימו לעת הזאת כדי שיוכלו להגיע לתוך בתי הספר אם יש צורך.

סימה עובדיה פורצנל: לכן המופעים יהיו מותאמים.

מאיר כהן: מצוין.

מאיר כהן: תסבירו את זה.

גילה נגר: אנחנו מסבירים.

גילה נגר: יש תשובות, אבל תנו לנו להשיב.

סימה עובדיה פורצנל: במקום מסיבת סיום בגני הילדים, בכיתה ו' או ח', בסיום היסודי,.

סימה עובדיה פורצנל: בכיתה ט' ובכיתה י"ב, חשבנו שנכון יותר לקיים השנה טקסים צנועים יותר, אם זה באמצעות זום, אם זה באמצעים אחרים.

סימה עובדיה פורצנל: גם אם המצב הבריאותי ישתנה, אפשר יהיה לצמצם את מסיבות הסיום ולייצר טקסי סיום במקום ולכן אפשר להפחית בעלות ב-50 אחוזים.

סימה עובדיה פורצנל: זה אומר שאנחנו מפחיתים בגני הילדים לדוגמה 27 שקלים, בכיתה ו' 38 שקלים ובכיתה י"ב 100 שקלים במקום 200 שקלים.

סימה עובדיה פורצנל: מסיבות כיתתיות.

סימה עובדיה פורצנל: גם השנה לא תהיה פגיעה.

אורלי פרומן: לא, זה לא גם השנה.

אורלי פרומן: בשנה שעברה משרד החינוך שילב ב-24 שקלים.

סימה עובדיה פורצנל: אני אסיים את המשפט.

אורלי פרומן: אתם כתבתם שאתם לא תממנו את זה השנה.

סימה עובדיה פורצנל: השנה לא.

זאב גולדבלט: לא שילמו 24 שקלים.

זאב גולדבלט: שילמו 8.5 שקלים.

סימה עובדיה פורצנל: בשנה שעברה משרד החינוך מימן 20 מיליון שקלים למימון המסיבות.

סימה עובדיה פורצנל: זה לא היה מימון מלא.

סימה עובדיה פורצנל: זה התקציב שעמד.

סימה עובדיה פורצנל: השנה גם את התקציב הזה אין למשרד החינוך ולכן משרד החינוך לא יכול לממן אבל ההורים לא יידרשו לשלם בעד מסיבות.

מירום שיף: כי לא נקבל.

רם שפע: יש משהו שלא הבנתי.

רם שפע: את אמרת שאתם מצפים שהמסיבות יהיו ב-זום ועדיין הם צריכים לשלם עליהן?

גילה נגר: טקסי הסיום.

סימה עובדיה פורצנל: אנחנו מצפים שהמסיבות יהפכו לטקסים.

סימה עובדיה פורצנל: אמרתי לדוגמה טקס שמשולב ב-זום משולבים בו דברים אחרים.

סימה עובדיה פורצנל: גם השנה היו רעיונות יצירתיים בבתי הספר.

סימה עובדיה פורצנל: בתי הספר יודעים לייצר את הפתרונות לטקסי סיום שמותאמים להוראות הבריאות.

רם שפע: זה נכון.

סימה עובדיה פורצנל: אנחנו לא קובעים להם לעשות מסיבה ב-זום ושיגבו 100 שקלים.

סימה עובדיה פורצנל: לא.

סימה עובדיה פורצנל: אנחנו אומרים שאפשר יהיה לייצר טקס צנוע יותר ולא מסיבה גדולה עם הפקה והגברה וכולי כמו שקורה מדי שנה.

מירום שיף: על מה ילך הכסף אם המסיבה תהיה בחלקה ב-זום?

סימה עובדיה פורצנל: המסיבה יכולה להיות בדרכים שונות.

סימה עובדיה פורצנל: מה אנחנו אומרים זה שהגבייה יכולה להיות עד 100 שקלים.

רם שפע: אבל על מה?

סימה עובדיה פורצנל: אם המסיבה לא תעלה כסף, לא יגבו כסף.

סימה עובדיה פורצנל: התשלום שאנחנו מאשרים הוא תשלום מקסימלי.

סימה עובדיה פורצנל: אין חובה לגבות אותו.

רם שפע: זה לא מדויק אבל אני לא רוצה להפריע.

רם שפע: אתייחס אחר כך.

סימה עובדיה פורצנל: אחד הכללים בחוזר מנכ"ל תשלומי הורים אומר שהתשלום צריך להיות לפי ההוצאה בפועל.

רם שפע: נכון אבל את יודעת את המציאות.

רם שפע: המציאות היא שהרבה מאוד אנשים משלמים בהוראת קבע.

סימה עובדיה פורצנל: נכון ואני גם יודעת שמחזירים את הכספים ובתי הספר עובדים מאוד מאוד יפה.

מירום שיף: עוד לא קיבלנו כספים של שנה שעברה.

סימה עובדיה פורצנל: חלק קיבלו וחלק לא.

מירום שיף: חלק עדיין לא קיבלו.

סימה עובדיה פורצנל: עד ה-31 באוגוסט עוד אפשר לחשב ולהשיב את הכסף.

מירום שיף: יש אנשים שה-200 שקלים האלה הם כל עולמם עכשיו.

סימה עובדיה פורצנל: בתי הספר עובדים.

סימה עובדיה פורצנל: כשיש בית ספר שיש בו 1,000 תלמידים וכל תלמיד שילם סכום אחר ופעילות אחרת, לוקח זמן לחשב עבור כל תלמיד את הסכום המגיע לו.

מירום שיף: ברור.

מירום שיף: אז למה לגבות ממנו סתם?

סימה עובדיה פורצנל: אני חושבת שכדאי, כהורים, מעט אורך כוח ויקבלו את כל הכסף בחזרה.

מירום שיף: מבחינתי יש לי אורך רוח ואין בעיה שיחזירו לי בעוד חצי שנה, אבל אני לא מייצג.

סימה עובדיה פורצנל: אנחנו הנחינו וזה יקרה.

עמית הלוי: בסעיפים האחרים יש מימון של משרד החינוך?

עמית הלוי: בסל תרבות ובטקסים, המסיבות הכיתתיות - היה מימון משרדי והיום אין חובה – חוץ מכספי ההורים, יש כספי משרד?

סימה עובדיה פורצנל: בסל תרבות יש כספי משרד מובנים, לא במקום תשלומי הורים.

מאיר כהן: בסל תרבות יש כספי משרד.

מאיר כהן: כן.

זאב גולדבלט: רק לעיריות שהצטרפו לפרויקט שנקרא סל תרבות.

מאיר כהן: נכון.

זאב גולדבלט: אבל מה לעשות ולמעלה מ-75 אחוזים מבתי הספר לא נמצאים בפרויקט הזה.

זאב גולדבלט: זאת אומרת, רוב מוחלט של תלמידי ישראל לא נמצאים בתוך הפרויקט ולכן הם לא מתוקצבים.

סימה עובדיה פורצנל: חלק מהרשויות, זו בחירה של רשויות.

זאב גולדבלט: לא אמרתי שאתם אשמים.

זאב גולדבלט: הוא שאל שאלה ואני עניתי עליה.

רם שפע: הוא רק ציין עובדה חשובה.

סימה עובדיה פורצנל: עיריית תל אביב לדוגמה יודעת לעשות את זה לבד בצורה נהדרת בלי להיות זקוקים למשרד החינוך.

זאב גולדבלט: רוב תלמידי ישראל לא מסובסדים בסל תרבות.

סימה עובדיה פורצנל: השאלת ספרי לימוד, הסכום יישאר 280 שקלים.

סימה עובדיה פורצנל: יש כאן שירות להורים כי אם לא יאושר הסעיף הזה, העלות להורה יכולה להגיע ל-1,000 שקלים לרכישת ספרים.

עופר כסיף: או שמשרד החינוך יממן את הספרים.

רם שפע: בואו ניתן לסימה להשלים ואחר כך נשאל את השאלות.

סימה עובדיה פורצנל: חשוב לקיים את הטיולים כסדרם כדי לאפשר לילדים לטייל ולספוג את נופי ארצנו ולספוג ערכים וציונות.

סימה עובדיה פורצנל: לכן אנחנו השארנו את הטיולים.

סימה עובדיה פורצנל: באותו סכום אפשר לצאת גם לטיולים יומיים ובהתאם להוראות בריאות אפשר גם ללון.

רם שפע: אפשר ללון?

סימה עובדיה פורצנל: תלוי בהוראות הבריאות.

סימה עובדיה פורצנל: בהתאם להוראות הבריאות.

רם שפע: נציגת משרד הבריאות הייתה כאן לפני שעה בדיון בנושא אחר ואמרה שכרגע אין אישור ללון.

רם שפע: זה מאוד משמעותי.

קטי קטרין שטרית: אתה ממשיך להגיד את זה וזה לא יהפוך את זה לשונה.

קטי קטרין שטרית: השר בפירוש אמר שגם אם זה אמור לצאת יומיים, עושים שני טיולים ולא טיול אחד.

קטי קטרין שטרית: זה מאוד פשוט.

רם שפע: לא סתרתי את זה.

קטי קטרין שטרית: אף אחד לא מנסה לעבוד כאן על אף אחד.

מירום שיף: אבל למה אנחנו צריכים לשלם את אותו הסכום?

סימה עובדיה פורצנל: השנה עלויות ההסעה גדולות יותר.

סימה עובדיה פורצנל: אני אומרת שאת הטיולים יקיימו אך ורק בהתאם להוראות הבריאות.

סימה עובדיה פורצנל: אם אפשר יהיה לצאת לטיולים, יצאו.

סימה עובדיה פורצנל: אם אי אפשר יהיה לצאת לטיולים, לא יצאו.

סימה עובדיה פורצנל: אם אפשר יהיה ללון, ילונו וכולי.

זאב גולדבלט: צריך לבצע התאמה של תוכנית הטיולים של משרד החינוך עצמו.

רם שפע: בואו ניתן לסימה לדבר.

רם שפע: אנחנו קוטעים אותה יותר מדי ולא נגיע למצב בו היא מציגה את הדברים.

סימה עובדיה פורצנל: הסכומים המקסימליים ירדו ביחס להצעה שהצענו לפני שבוע, אותה שלחנו ביוני.

סימה עובדיה פורצנל: בגן הילדים הפחתה של 59 שקלים ובכיתה י"ב 141 שקלים.

רם שפע: על איזה סעיף דיברת עכשיו?

סימה עובדיה פורצנל: סך הכול שירותי החובה והרשות.

סימה עובדיה פורצנל: אם נסתכל על הסך הכול.

סימה עובדיה פורצנל: למשל, 210 שקלים סך הכול שירותי חובה ורשות בגן ילדים, במקום 269 שקלים שהבאנו בהצעה הקודמת, ההוזלה היא של 59 שקלים.

סימה עובדיה פורצנל: בכיתה י"ב הצגנו לפני שבוע עלות של 1,388 שקלים והיום הסכום הוא 1,247 שקלים, ההוזלה היא של 141 שקלים.

רם שפע: לשכבת י"ב בלבד.

רם שפע: אני מזכיר שהסכום שממשיכים לשלם, אלה מסיבות הסיום ב-זום.

סימה עובדיה פורצנל: לא.

עופר כסיף: אפשר לדעת מה זאת מסיבה ב-זום?

עופר כסיף: אני לא מבין את זה.

רם שפע: לא נתעכב על זה.

עופר כסיף: רוקדים ב-זום?

רם שפע: בבקשה, תמשיכי.

סימה עובדיה פורצנל: חוק ארוחה יומית לתלמיד.

סימה עובדיה פורצנל: מובא לאישור הוועדה.

סימה עובדיה פורצנל: ללא שינוי ביחס לשנת הלימודים תש"ף.

סימה עובדיה פורצנל: מדובר בעלויות של הזנה בבתי הספר שמשתתפים ביום לימודים ארוך.

סימה עובדיה פורצנל: בתל"ן, תוכנית הלימודים הנוספת.

סימה עובדיה פורצנל: התשלום המרבי בהצעה שלנו עומד על הפחתה בשיעור של כ-60 אחוזים בכלל מוסדות החינוך.

סימה עובדיה פורצנל: התל"ן להעשרה, חמש שעות שניתן לאפשר להורים לרכוש.

סימה עובדיה פורצנל: חשבנו שכדאי השנה להסתפק בשעתיים במקום חמש שעות.

סימה עובדיה פורצנל: ההוזלה היא של 531 שקלים.

אורלי פרומן: לא.

אורלי פרומן: זאת לא הוזלה.

עופר כסיף: מקבלים פחות, אז משלמים פחות.

אורלי פרומן: גם אם היום היינו קונים שעתיים, היינו משלמים פחות.

סימה עובדיה פורצנל: המקסימום שאנחנו מתירים לגבות.

אורלי פרומן: זה לשעתיים.

סימה עובדיה פורצנל: נכון.

סימה עובדיה פורצנל: עבור שעתיים ולא עבור חמש שעו.

אורלי פרומן: זאת לא הוזלה.

אורלי פרומן: זאת הורדת רמת השירות.

סימה עובדיה פורצנל: כן.

סימה עובדיה פורצנל: אני אסביר.

יוסף טייב: זה גם בממלכתי דתי?

סימה עובדיה פורצנל: אני מיד אגיע לממלכתי דתי.

מאיר כהן: בממלכתי דתי חמש שעות.

סימה עובדיה פורצנל: גם ביסודי יש אפשרות להמשיך ולספק שלוש שעות תל"ן ללא שינוי ביחס לשנה קודמת.

סימה עובדיה פורצנל: ביסודי, בחטיבת הביניים ובחטיבה העליונה, התל"ן הכללי להעשרה עומד על מקסימום מותר של שעתיים בשבוע כאשר בחטיבה העליונה, כאשר התלמיד בוחר להרחיב מקצוע נוסף, זאת אומרת, הוא יכול להרחיב מתמטיקה ואנגלית, שני מקצועות מוגברים על חשבון התקצוב, ואם הוא רוצה מקצוע נוסף שלישי, אפשר לשלב בעדו עד חמש שעות תל"ן.

סימה עובדיה פורצנל: לא רצינו לפגוע בתלמיד שהתחיל ללמוד לבגרות.

סימה עובדיה פורצנל: בבתי הספר הייחודיים ובבתי הספר התורניים שקיבלו אישור לגבות עד 15 שעות תל"ן, ניתן יהיה לקיים עד חמש שעות תל"ן בסך הכול.

סימה עובדיה פורצנל: ההוזלה כאן היא של 66 אחוזים, אם מסתכלים על המקסימום המותר בשנת הלימודים הקודמת לעומת המקסימום המותר השנה.

מאיר כהן: פשוט יצירת אי שוויון.

סימה עובדיה פורצנל: יש בתי ספר ייחודיים ויש בתי ספר תורניים, חלק גדול יסתפקו בזה אבל יש בתי ספר שחושבים או שאולי יחשבו שהתל"ן הייחודי או התל"ן התורני הוא חלק מהותי בבית הספר והם לא יכולים להסתפק בחמש שעות, הם יוכלו לפנות לוועדה במחוז בראשות מנהל מחוז ולהציג את התוכנית ולהציג לא סתם תוכנית כללית אלא להציג מדוע הם חשים שהם חייבים לקבל את התוכנית הזאת, מה הצורך הפדגוגי, הם יצדיקו אותו, הם יראו איך הם יוכלו לספק את השעות האלה לתלמידים, הם יראו את מערכות השעות, את הסכמת ההורים והוועדה תדון אם לאשר להם או לא לאשר להם.

סימה עובדיה פורצנל: גם בתי הספר הממלכתיים יוכלו לעשות זאת ולפנות לוועדה.

זאב גולדבלט: לוועדה הזאת יש קריטריונים מראש?

סימה עובדיה פורצנל: יש קריטריונים והם יפורסמו בחוזר המנכ"ל.

סימה עובדיה פורצנל: הם מפורטים גם בחוזרים שעומדים להתפרסם.

מירום שיף: בוועדה יהיה נציג הורים?

סימה עובדיה פורצנל: לא.

גור רוזנבלט: לא צריך נציג הורים.

קריאה: כי מראש תל"ן מימן 90 אחוזים של ההורים שמסכימים.

מירום שיף: הבעיה היא שאי אפשר להיכנס לבית הספר אם אתה לא עושה את הדבר הזה.

סימה עובדיה פורצנל: צריכה הסכמה של ההורים.

רם שפע: חברים, זה בסדר שיש לכם שאלות.

רם שפע: אנחנו צריכים לכבד את נציגי המשרד גם כשיש לנו אי הסכמות.

עופר כסיף: שאלה אינפורמטיבית.

עופר כסיף: בידי מי תהיה האחריות על התל"ן?

עופר כסיף: הפיקוח יהיה בידי המחוזות או שזה יהיה ארצי?

סימה עובדיה פורצנל: בידי המחוזות.

עופר כסיף: אם זה בידי המחוזות, זה אומר שהתל"ן יפתח, כפי שכרגע אתם מציגים אותו, יהפוך את אי השוויון והפערים שישראל כבר מוביל בהם בעולם המערבי להרבה יותר גדולים כי במחוזות בהם יש אנשים יותר מבוססים יהיה תל"ן ובמחוזות שאנשים פחות מבוססים לא יהיה תל"ן ואז הפערים יגדלו.

קריאה: זה נכון גם היום וזה יגדל שבעתיים.

גור רוזנבלט: לא.

גור רוזנבלט: בדיוק הפוך יקרה השנה.

עופר כסיף: איך זה יקרה הפוך?

גור רוזנבלט: תזכרו מה אנחנו מציגים כאן.

גור רוזנבלט: אנחנו מציגים כאן הפחתה באפשרות הגבייה.

גור רוזנבלט: בכל שנה רגילה אנחנו מאפשרים סך תל"ן מסוים והשנה אנחנו מאפשרים סך תל"ן נמוך יותר.

גור רוזנבלט: הבעיה אותה אתה מעלה של פערים, שיכול להיות שהיא נכונה, אני לא נכנס לזה כרגע, השנה בוודאי תהיה פחותה כי אנחנו מאפשרים מראש לגבות השנה פחות תל"ן.

גור רוזנבלט: בהגדרה.

אורלי פרומן: גם בעבר יכולנו לקחת שעתיים ולא חמש שעות.

אורלי פרומן: לא הייתי חייבת למצות את כל חמש השעות.

גור רוזנבלט: מדובר כאן על הרחבת פערים.

גור רוזנבלט: גם החזקים שרוצים חמש שעות, בשנה שעברה נתנו חמש שעות והשנה אנחנו נותנים שעתיים.

עופר כסיף: אני אומר לך, גור, למה אני חולק עליך.

עופר כסיף: זה יגדיל את הפערים ואת אי השוויון מהסיבה הפשוטה שאנחנו נמצאים עכשיו בתקופה של מיליון מובטלים כאשר גם כך יש אנשים שניזוקים יותר.

עופר כסיף: זה שאתם מורידים את הסכום המרבי בנסיבות הקיימות, לא רק שזה לא יפתור אלא זה עדיין יחמיר.

עופר כסיף: לדעתי הפתרון ברור אבל לא אכנס לזה עכשיו.

עופר כסיף: אני רק אומר שזו בעיה שקיימת ולדעתי בעיה קריטית.

אורלי פרומן: מנהל המחוז רואה רק את המחוז שלו ולא את כל התמונה.

רם שפע: ניתן לסימה להמשיך.

רם שפע: עוד לא הצלחנו לשמוע את כל הסעיפים.

סימה עובדיה פורצנל: השקף הבא הוא סעיף רכישה מרצון.

סימה עובדיה פורצנל: הוזלנו את המקסימום המותר לתשלום ב-15 אחוזים.

סימה עובדיה פורצנל: בגני הילדים 19 שקלים פחות.

מירום שיף: גם תלמידי כיתות ה'-ו' ישלמו 15 אחוזים פחות ולא יהיו בבית הספר אלא יהיו יומיים כשיום אחד מהם הוא יום שישי?

מירום שיף: על מה הם משלמים?

סימה עובדיה פורצנל: רכישת שירותים מרצון זה סעיף שבו ההורים יכולים להשתמש כקבוצת רכישה כדי להוזיל עלויות.

סימה עובדיה פורצנל: אם למשל הורים רצו לקיים פעילות משותפת.

זאב גולדבלט: איך הם יעשו פעילות משותפת אם הם לא באים לבית הספר?

זאב גולדבלט: הם בבית הספר רק יומיים בשבוע.

סימה עובדיה פורצנל: אם בגני הילדים רוצים לרכוש קלמר אישי לתלמיד, יכולים לרכוש בסכום הזה.

סימה עובדיה פורצנל: אם רוצים לרכוש כל שירות כמו סדנה, יכולים לרכוש בסכום הזה.

סימה עובדיה פורצנל: מינויים לאינטרנט לבית ספר לתוכנות לומדה – כשלומדים מרחוק, צריכים תוכנות ומנויים לתוכנות שהילדים משתמשים בהם – הילדים יכולים לשלם עבורם.

סימה עובדיה פורצנל: כמובן שאלה הם הסכומים המרביים ולא חייבים להשתמש בהם אבל אנחנו מאפשרים אותם.

עופר כסיף: מה זאת אומרת לא חייבים?

קריאה: לא חייבים לגבות את זה.

סימה עובדיה פורצנל: לא חייבים לגבות.

מירום שיף: זה תלוי בהסכמה.

עופר כסיף: כמה זה פוגע בתלמיד.

רם שפע: עופף, מספיק.

רם שפע: אני מאוד סבלני אבל פעם בדקה אתה מפריע להם.

רם שפע: מדי פעם יש שאלות אינפורמטיביות, זה בסדר, אבל אנחנו צריכים לאפשר להם להמשיך להציג.

סימה עובדיה פורצנל: הסעיף הבא, רכישת שירותים מרצון.

סימה עובדיה פורצנל: בית ספר מנגן, זאת תוכנית שהמטרה שלה היא ללמוד נגינה בכלים תזמורתיים בשיתוף הקונסרבטוריונים.

סימה עובדיה פורצנל: משרד החינוך תומך.

רם שפע: כמה בתי ספר משתמשים בזה?

סימה עובדיה פורצנל: יש בערך 700 בתי ספר מנגנים, בין כיתות ב' לכיתה ט'.

סימה עובדיה פורצנל: הגבייה היא עלות של חודש אחד בקונסרבטוריון לשנת לימודים שלמה.

סימה עובדיה פורצנל: זאת תוכנית שפועלת מספר שנים.

סימה עובדיה פורצנל: העלות הולכת לשימוש בכלי נגינה, השכרה של כלי נגינה והחזקה שלו, פעילויות העשרה כמו צפייה בקונצרטים, ספר לימוד ואתר אינטרנט ללימוד הנגינה וזאת תוכנית מבורכת.

סימה עובדיה פורצנל: עד כאן.

רם שפע: בבקשה, התייחסויות של חברי הכנסת.

מאיר כהן: חברים, אני רוצה לומר לגילה שאם הייתה איזו נימה של ציניות של מישהו, חס ושלום.

מאיר כהן: אנחנו מאוד מעריכים אתכם ואמרתי לתהלה שאתם באמת עושים עבודה נהדרת ויכול להיות שמי שהיה צריך לשבת כאן במקומכם, זה השר או סגנו.

מאיר כהן: בסופו של יום אתם מוציאים לפועל את המדיניות ואנחנו גאים בכם.

מאיר כהן: באמת.

מאיר כהן: אני אומר את זה מעומק לבי.

מאיר כהן: אגב, בדוח של מרכז המחקר של הכנסת, על פי בקשתי לפני כשנתיים, נאמר שלגדל ילד במערכת החינוך במדינת ישראל, במדינה שיש בה חוק חינוך חובה חינם, עולה מלידה ועד אחרי התואר הראשון – 250,000 שקלים.

מאיר כהן: אם יש לך ארבעה ילדים והפרוטה מצויה בכיסך, אתה אמור להוציא מיליון שקלים.

מאיר כהן: שנדע את הנתון זה.

מאיר כהן: לא פלא שההורים משלמים חמישה מיליארד שקלים.

מאיר כהן: היות ואנחנו פרגמטיים ובאמת רוצים לפתוח את שנת הלימודים, ברור לנו שאף אחד לא יכניס את ידו לכיס ויוציא את מלוא הסכמים בהם מדובר.

מאיר כהן: אני חייב לומר שוועדת החינוך בכנסת הקודמת קודמת, ורם יודע את זה, טיפלה בהסכמה עם משרד החינוך בהורדת מתווה תשלומי ההורים.

מאיר כהן: לצערי זה נעצר ולכל אחד יש את הסיבות.

מאיר כהן: אני מציע שלאחר שנדון בכמה צריך לשלם, ורצוי שבפרונט יהיו ועדי ההורים, הנהגת ההורים יחד עם משרד החינוך.

מאיר כהן: בסופו של יום הלקוחות הם המורים, המנהלים וגם הנהגת ההורים.

מאיר כהן: אני מציע שהתשלומים יהיו בשלוש או בארבע פעימות במהלך השנה.

מאיר כהן: זאת אומרת, לא להגיד להורה תבוא ותן 1,000 שקלים, תן עשרה צ'קים אלא לדבר על פעימות.

מאיר כהן: זה הרבה עבודה ואני יודע שזה פוגע בתכנון גם של מערכת החינוך וגם של הכנסת, אבל כן, לא נורא שנשב כאן שלוש פעמים במהלך השנה ויתקיים דיון ענייני על הפעימה הבאה של התשלומים.

מאיר כהן: בפעימה הראשונה בוודאי ובוודאי צריך לגבות מקדמות לטיולים.

מאיר כהן: כל מה שמנהלי בתי הספר וועדי ההורים יבואו ויאמרו שאלה מקדמות שאנחנו לא יכולים ב-1 בספטמבר לתכנן שום דבר בלי שהכסף הזה נמצא על השולחן.

מאיר כהן: הפעימות תהיינה אך ורק עם ההורים.

מאיר כהן: מי שמכניס את היד לכיסו, אלה הם ההורים ולא אנחנו.

מאיר כהן: אנחנו כהורים כמובן עושים זאת, אבל אלה ההורים.

מאיר כהן: לכן צריך להקשיב ולהביא את ההורים לשולחן.

מאיר כהן: הלוואי ועד השעה 4:00 באמת ההורים יכולים להיפגש עם אנשי המערכת ולהגיע להסכמות כי מי אנחנו שנתנגד?

מאיר כהן: תזכרו דבר אחד.

מאיר כהן: גילה, אין לזה תשובה ואני מבקש, גם ביקשנו בפעם הקודמת מדודי.

מאיר כהן: בשנה שעברה המלגות היו 100 מיליון שקלים.

מאיר כהן: לא רק שלא חל שיפור משמעותי אבל כאשר מדברים ב-Ynet, מדברים בתקשורת על כך שיש הוזלה, אנא מכם, זאת לא הוזלה.

מאיר כהן: החבר'ה מקבלים פחות ואנחנו משלמים פחות.

מאיר כהן: אין כאן מצב שמשרד האוצר מכניס את ידו לכיס, מוציא כסף ואומר, חבר'ה, בגלל שיש מיליון מובטלים ובגלל שיש אחוזים כאלה וכאלה, אנחנו השנה דורשים מהאוצר להכניס את היד לכיס ולשלם היכן שאנחנו לא יכולים לשלם.

מאיר כהן: אין דבר כזה במתווה הזה.

מאיר כהן: חייב להיות מתווה שמקובל על ארגוני ההורים.

מאיר כהן: הנושא של התל"ן לא נפתח אותו כאן אבל בעיניי זה אבי אבות הטומאה.

מאיר כהן: ברגע שמערכת שהורה - ולא משנה מה הכנסתו – במדינת ישראל צריך במסגרת הפורמלית להוציא כסף כדי שבנו יקבל חמש יחידות או שבע יחידות או שמונה יחידות פיזיקה, זה באמת הפער האמיתי.

מאיר כהן: אני לחשתי כאן לשכנה שלי היכן היה החטא הקדמון.

מאיר כהן: אני ישבתי כאן וניהלתי מלחמה אבל לא עזר כי ביום שאתה פותח את הסדק, זה מה שקורה.

מאיר כהן: לאט לאט אנחנו מפריטים את המערכת ולאט לאט הורים שיש להם כסף, הילדים יכולים לקבל עשר יחידות פיזיקה, יש דבר כזה, ניהלתי בית ספר ואני יודע, והורים שאין להם יכולים לקבל את מה שמציע השירות הציבורי.

מאיר כהן: אני מכבד את השירות הציבורי.

מאיר כהן: אגב, גם שם יוצאים ילדים מבריקים שלא למדו עשר יחידות פיזיקה.

קריאה: אתה נגד שמי שיש לו, לילד שלו יהיו עשר יחידות פיזיקה?

מאיר כהן: אני נגד.

קריאה: אם יש לי כסף ואני יכול לחנך את בני ביתר, אתה נגד.

מאיר כהן: אתה יכול לחנך את בנך ואחר הצוהריים אתה יכול לעשות מה שאתה רוצה.

מאיר כהן: אם יש החלטה לפתוח בתי ספר פרטיים, אין בעיה.

מאיר כהן: אם יש החלטה אידיאולוגית לפתוח בתי ספר, אני אתווכח אתך אבל ברגע שיש החלטה, זה כך.

מאיר כהן: אבל בתוך המערכת הציבורית מתקיימת מערכת פרטית וזה איום ונורא.

מאיר כהן: זה ויכוח אחר שהוא לא לשולחן הזה.

מאיר כהן: אנחנו רוצים לקדם את המערכת.

מאיר כהן: אני מציע לאנשי משרד החינוך לשבת עוד היום עם ועדי ההורים ולהביא הצעה.

מאיר כהן: מצדי, נחכה כאן כמה שתגידו.

מאיר כהן: הדבר השני שאני מציע הוא שהתשלומים לא יהיו תשלומים בפריסה שנתית אלא הם יהיו לפחות – אם קשה למנהלים, ואני מבין, ניהלתי בית ספר – בשתי פעימות כאשר הפעימה הראשונה היא פעימה שאנחנו מדברים עליה בספטמבר והפעימה הבאה, בעזרת השם נדבר עליה בפברואר או נדבר עליה בינואר.

מאיר כהן: מראש אני אומר כל מה שצריך לתכנון שנה, ההורים ישלמו מקדמות.

מאיר כהן: מנהל בית ספר לא יכול לדבר על טיולים בלי שילך לחברת ההסעות ולחברת המזון וכולי ויסגור אתם את התכנון השנתי.

מאיר כהן: זאת הצעתי, ושוב, אני מודה לאנשי משרד החינוך.

מאיר כהן: אני שמח כי בשנים עברו אי אפשר היה לנהל שיחה כזאת כי היו מלחמות כאן.

מאיר כהן: תודה.

יאיר גולן: אני מודה לאנשי משרד החינוך, לנשות משרד החינוך.

יאיר גולן: אני חושב שעשיתם במשרד עבודה ראויה מהבחינה המקצועית ואני חושב שאני לא יכול לקבל את המתווה הזה ואני אסביר למה.

יאיר גולן: אנחנו צריכים להכיר בשני דברים.

יאיר גולן: האחד, אנחנו בשעת חירום ושעת חירום היא גם שעה של הזדמנות.

יאיר גולן: כלומר, לא רק לתת מענה מיטבי לחירום אלא גם לתקן חוליים וליקויים שאנחנו מכירים אותם הרבה שנים.

יאיר גולן: זו שעה שקוראת לפתרונות יצירתיים ואני אתן דוגמאות.

יאיר גולן: אני לא רוצה לחזור על מה שאמר מאיר כהן אבל אני חושב שהוא דיבר בהיגיון רב.

יאיר גולן: בואו ניקח למשל את הטיולים השנתיים שמהווים עלות כבדה.

יאיר גולן: בואו נוריד את זה דרסטית אבל נקיים טיולים.

יאיר גולן: מנהלי בתי הספר יכולים, כל אחד בהתאם לרשות שלו, לתכנן מסלולי טיול, לתכנן אפילו הדרכות לטיולים, לעשות לינה שהיא לא בשיטות המקובלות באכסניות כאלה ואחרות וזאת כדי שבאמת יהיו טיולים בעלות מופחתת דרמטית.

יאיר גולן: אני חושב שברגע שנטיל את זה למטה, אנחנו נראה שיש יצירתיות עצומה בעניין הזה.

יאיר גולן: מסיבות סיום, אירועי סיום, אני לא חושב שצריך לגבות.

יאיר גולן: זה סוף השנה, מה פתאום לגבות את זה עכשיו?

יאיר גולן: בואו נראה בכלל באיזה תנאים נהיה.

יאיר גולן: גם כאן ניתן להורים יחד עם בתי הספר לתכנן את אירועי הסיום כך שהעלות שלהם תהיה אפסית, שכל הורה יביא עוגה ויעשו איזשהו אירוע.

יאיר גולן: לא צריך עכשיו לגבות על כך כסף.

יאיר גולן: אין שום סיבה.

יאיר גולן: עכשיו אנשים לחוצים ומה פתאום לגבות מהם כסף לאירועי סיום?

יאיר גולן: התל"ן הוא לא הפחתה.

יאיר גולן: להגיד שיש פחות שעות ולכן תשלמו פחות, זאת לא הפחתה.

יאיר גולן: זה תשלום עבור שירותים.

יאיר גולן: אתם אומרים שאתם לא תאפשרו את כל השירותים בצריכה המקסימלית שלהם אבל זאת לא הפחתה.

יאיר גולן: אני חושב שזה מסוג הליקויים הבסיסיים - ואני לחלוטין מסכים עם מאיר כהן - שבכלל צריכים לעבור מן העולם.

יאיר גולן: אני לא יודע אם אפשר לסגור את זה בזה שהם ישבו שעתיים ויסגרו את העניין.

יאיר גולן: אני כן מצטרף לאמירה של עמיתי חבר הכנסת כסיף.

יאיר גולן: לא יכול להיות שאנחנו רצינו לקיים את הסוג זה של הדיונים כבר לפני כשלושה שבועות אבל זה לא קרה בגלל המשרד ועכשיו באים אלינו עם אקדח לרקה ואומרים שניתן מענה.

יאיר גולן: זאת פשוט התנהלות לא תקינה ואנחנו כחברי כנסת לא יכולים לתת לזה יד.

תהלה פרידמן: אני אהיה קצרה.

תהלה פרידמן: אני מבקשת להדהד את ההצעה של מאיר כהן.

תהלה פרידמן: אני חושבת שזו הצעה נכונה.

תהלה פרידמן: לעבוד בפעימות אל מול יכולת ביצוע.

תהלה פרידמן: כל הזמן אומרים לנו שחייבים גמישות, התנאים משתנים, ההוראות משתנות, תווים סגולים משתנים, אז בואו נעשה את זה בפעימות.

תהלה פרידמן: אני סופר בעד טיולים, הכי בעד סל תרבות אבל בואו נעשה את זה בפעימות אל מול היכולת לבצע.

תהלה פרידמן: אני רוצה לדעת מה אתם עושים עם האכיפה כי זה מעולה שיהיה מתווה ונאשר אותו, אבל אם אין אכיפה על בתי הספר, אחר כך בתי הספר אומרים תודה רבה ועושים מה שהם רוצים.

תהלה פרידמן: אני רוצה לדעת מה השיניים של האכיפה.

תהלה פרידמן: זה ממש לעג לרש.

תהלה פרידמן: אנחנו מנהלים כאן דיון על 1,300 שקלים וכאימא לילד בחמ"ד, אנחנו לא מתעוררים בבוקר לפני 3,500 שקלים כתשלומי הורים.

תהלה פרידמן: זה עולם אחר.

תהלה פרידמן: הרבה מזה נובע מהמון פיצולים בבתי ספר קטנים.

תהלה פרידמן: עוד בימים אלה מקימים בתי ספר, מאשרים בתי ספר.

תהלה פרידמן: אני יודעת שאתם לא הכתובת לדבר הזה אבל לאשר תשלומי הורים כל כך גבוהים בחינוך הדתי כאשר אל מול זה אין הפסקה של הקמת בתי ספר מיותרים, מתווה שאומר איך מאגמים בתי ספר - - -

גילה נגר: בחינוך הזה בנים לחוד ובנות לחוד, בכיתות מעורבות, בכיתות נפרדות.

תהלה פרידמן: אני יודעת שהאחריות היא עלינו.

תהלה פרידמן: זה נכון אבל עדיין אני רוצה לדעת שלמשרד החינוך יש מדיניות, שהוא עומד בפרץ ולא נותן לכל קפריזה סמל מוסד.

תהלה פרידמן: אי אפשר לאשר תשלומי הורים מופקעים, שלא לדבר על שקיפות.

תהלה פרידמן: דיברנו על אכיפה ואני רוצה גם שקיפות.

תהלה פרידמן: האם ממצים את השעות שמשרד החינוך נותן לפני שמכריזים על שעות כתל"ן?

תהלה פרידמן: את מהנהנת ואני רואה במבט שאת כל הסוגיות את מכירה.

תהלה פרידמן: אני רק רוצה לנופף כאן בדגל אדום לגבי תשלומי ההורים של החמ"ד שהם סרט בפני עצמו, קצת סרט אימה.

רם שפע: אני מחזק את דבריך.

רם שפע: ישבתי אתם, דיברנו אתם, ניסינו לייצר גם אתם הבנה ואני מודה שגם אני נחשפתי למציאות הרבה פחות טובה מכפי שחשבתי.

רם שפע: אולי חבר הכנסת אופיר סופר ירצה להתייחס כי הישיבה הייתה ביוזמתו.

רם שפע: לא הצלחנו להגיע לפתרונות אבל ישבנו גם אתם.

רם שפע: אנחנו פתוחים לדון עם כולם.

אורלי פרומן: אדוני היושב ראש, בישיבה הזאת היינו אמורים לדון במתווה רב שנתי שמראה על הפחתה של תשלומי הורים ולא מתווה של הפחתת שירותי חינוך.

אורלי פרומן: לכאורה קיבלנו סכום לתשלום יותר קטן אבל בפועל קיבלנו פחות פעילויות.

אורלי פרומן: צר לי לומר שכל עוד התפיסה תהיה שאנחנו נתייחס להורים כמקור תקציבי לחוק חינוך חובה חינם בחינוך הציבורי, ראה תל"ן, ראה מקצוע שלישי לבגרות ועוד כהנה וכהנה, אז לא נקבל שינוי מהותי.

אורלי פרומן: אני רוצה לגעת במתווה שהוצג וקודם כל בנושא של תל"ן.

אורלי פרומן: שיהיה ברור שבשביל שעתיים, זה בדיוק המחיר ששילמנו גם עכשיו וזה לא יצמצם פערים.

אורלי פרומן: אמרתי בלי שכולם שמעו ואני אומר את זה עכשיו בקול רם שמנהל מחוז רואה רק את המחוז שלו.

אורלי פרומן: כמנהלת מחוז תל אביב ראיתי רק את מחוז תל אביב, אני לא יכולה לראות את כל המדינה ולכן אני מאשרת רק את תל אביב.

קטי קטרין שטרית: רם, לפני שאתה יוצא, אני מציעה שנלך על המתווה של מיקי.

רם שפע: אני יוצא לדקה וחצי.

קטי קטרין שטרית: גם ההורים רוצים בכך.

קטי קטרין שטרית: תשבו אתה, מיקי והם ולסגור את כל הנושא הזה.

רם שפע: אנחנו קודם נמשיך לשמוע את חברי הוועדה.

קטי קטרין שטרית: אפשר לשמוע את חברי הוועדה, אבל אל תיעלם.

רם שפע: חברים, אני יוצא לדקה.

רם שפע: אני מנהל דיונים כבר שש שעות.

רם שפע: הכול טוב.

אורלי פרומן: הנושא של התל"ן שנדון שנים במערכת החינוך, הוא אחד הסעיפים שיוצרים פערים מאוד גדולים בחינוך, בחוק חינוך חובה חינם.

אורלי פרומן: רכישת שירותים מרצון.

אורלי פרומן: חברים, אני לא מדברת על ה-15 אחוזים הורדתם בסעיף הראשון אבל אמצעי קצה, שימו לב, מדובר בבתי ספר מתוקשבים שנכנסו לתוכנית התקשוב.

אורלי פרומן: היום אנחנו בתוכנית ארצית שכל בתי הספר צריכים להיות מתוקשבים כי אי אפשר יהיה ללמוד אחרת.

אורלי פרומן: המורים צריכים את המחשבים גם ללמידה ב-זום, למידה מרחוק, למידה בכלל במאה ה-21, אז עדיין אנחנו ממשיכים לגבות 667 שקלים וזה יהיה עכשיו לכולם כי כולם אמורים להיות מתוקשבים.

אורלי פרומן: בו זמנית חלק ממיליארדי השקלים שאמורים לאשר כדי לתקשר את בתי הספר, אמורים גם להגיע לבתי הספר דרך הרשויות כדי ליצור את זה אבל אני רוצה לסבר את אוזניכם, בינתיים הורידו את התמיכה לבתי הספר שבתוכנית התקשוב ואם זה כך, מי ישלים את זה?

אורלי פרומן: חברים, אם יש סעיף שהיה צריך להוריד אותו בעידן הזה של הקורונה, זה אמצעי קצה.

אורלי פרומן: טבלט ומחשב הם כבר לא לוקסוס, זאת שיטת הלימוד שלנו בוודאי בשנה הזאת.

אורלי פרומן: לגבי סל התרבות שבוודאי אנחנו לא רוצים לוותר עליו.

אורלי פרומן: אני מציעה שתהיה תכנית מסודרת.

אורלי פרומן: אני לא מאמינה שבאותו סכום, אחרי ההפחתה, אפשר יהיה לקבל את אותם תוצרים.

אורלי פרומן: אני שמחה שכפי שעלה בדיון לפני שעה, אני מקווה, אכן ב-1 בספטמבר עולם התרבות נפתח גם בתוך האולמות כך שאפשר יהיה ללכת להיכלי התרבות ולראות הצגות אלא שצריך לוודא שלא מקבלים פחות.

אורלי פרומן: לגבי מסיבת הסיום.

אורלי פרומן: אני רוצה להדגיש לפרוטוקול שזה קיצוץ אמיתי של המשרד כי בשנה שעברה, אחרי מאבק גדול, הצלחנו להפחית את התשלום הזה.

אורלי פרומן: עכשיו אומרים שלא יהיו מסיבות כיתתיות, גם אם זה היה פחות מ-24 שקלים, וזה אומר שאין מסיבות כיתתיות.

אורלי פרומן: אין מסיבת סיום, אין טקס וכולי.

אורלי פרומן: חברים, זה לא הולך כך.

אורלי פרומן: בית ספר הוא גם חיים חברתיים, אלה חיים תוססים ואני מאוד מקווה שזה לא ייקח כל השנה כדי לוותר בגלל חוסר היכולת לעשות את זה.

אורלי פרומן: לסיום, שלושה דברים.

אורלי פרומן: אני לא בעד לגבות מראש אלא בעד לאשר עקרונית את הסכומים אלא שהגבייה תיעשה בהתאם לפעילות.

אורלי פרומן: אם לא מתקיים הטיול, הסכום לא ייגבה.

אורלי פרומן: לאשר עקרונית כי אני לא רוצה לקחת סיכון כי בעוד חצי שנה אני לא יודעת היכן יהיה העולם הפוליטי, ואני לא רוצה שוועדת החינוך – אם היא תהיה או לא תהיה – תתכנס כאן כדי לאשר עוד פעם את התשלומים ושוב נעבור ויה דולורוזה.

אורלי פרומן: צריך לאשר את התשלומים באופן עקרוני והגבייה צריכה להיערך בהתאם ליכולת הביצוע לאור התקופה.

אורלי פרומן: לגבי טיולים, כן ירבו, תעשו טיולים חד שנתיים, תעשו כמה שיותר אבל יש לנו ניסיון עם הנסיעה לפולין וקטי, את זוכרת כמה נאבקנו כי בחוזה לא היה כתוב משהו.

קטי קטרין שטרית: תני לי לחדש לך, כבר 90 אחוזים מהכספים הוחזרו.

קטי קטרין שטרית: אני מעודכנת על כל ילד, על כל 10,000 הילדים.

אורלי פרומן: אני יודעת אבל כדי שלא נעמוד בפני בעיה כזאת, צריך לוודא שבחוזים – כי בתי הספר משלמים מקדמות לחברות – שהיה והטיול לא יוכל לצאת לפועל בגלל סיפור הקורונה, ההורים צריכים לקבל את כספם בחזרה.

אורלי פרומן: החברות לא רצו להחזיר את הכסף כי הן לא שופו על ידי המדינה.

אורלי פרומן: אני מאוד מבקשת שבחוזה יהיה סעיף שמאוד מחדד את הנושא הזה.

קטי קטרין שטרית: הכספים נמצאים בבית הספר.

אורלי פרומן: אבל אתה נותן מקדמות.

קטי קטרין שטרית: הכספים לא הולכים לחברות נסיעות כמו שהיה.

אורלי פרומן: הדבר השלישי שאני מבקשת מהוועדה לקבוע מועד, מוסכם על ידי המשרד, להחזרת התשלומים משנה שעברה.

אורלי פרומן: אי אפשר להתחיל את ה-1 בספטמבר כשיש עוד חובות להורים.

אורלי פרומן: אם יש הסכמים וזה מתקזז מתשלום השנה, בסדר, אבל צריך לדעת שהנושא הזה בכל גני הילדים ובכל בתי הספר סגור ומוסכם.

מירום שיף: על פי חוק זה חייב להיסגר עד ה-31 באוגוסט.

מאיר כהן: יש בתי ספר שזה תקוע שם.

מאיר כהן: אני הבנתי שחלק מהישובים להסכמות, הנהגות ההורים יחד עם הרשות, שהכספים יתקזזו מהשנה הבאה ולכך הסכימה גם הנהגת ההורים וגם הרשות.

מאיר כהן: האם זה מקובל?

זאב גולדבלט: עקרונית אתה צודק.

זאב גולדבלט: ראשית, זה מחייב אישור של כל הורה בעצמו כי הוא בעל החוב.

זאב גולדבלט: לא ועד ההורים הוא בעל החוב אלא ההורה כבודד כי הוא זה ששילם.

זאב גולדבלט: התשובה היא כן.

זאב גולדבלט: רק הבוקר קיבלתי טלפון ממעלות, שם מסרבים להחזיר את הכספים לתל"ן שלא קיבלו והזנה שלא קיבלו.

מאיר כהן: בדימונה פנו להורים אישית ומי שרצה, בא וקיבל את הכסף.

אורלי פרומן: תמיד יש מחזורים מסיימים שאתם צריך לסיים את החשבון.

מירום שיף: ברור.

מירום שיף: מדברים על מי שממשיך בבית הספר.

אופיר סופר: נפגשנו אתמול רם ואני יחד עם נציגי ההורים של החמ"ד מול הרשתות.

אופיר סופר: אני חושב שזה היה מפגש מאוד מאוד חשוב.

אופיר סופר: כשקמנו בסוף, ההורים אמרו שעשינו היסטוריה וכי אין לי מושג כמה המפגש הזה משמעותי.

אופיר סופר: אני אומר את זה כי שם בטח הנחנו עקרונות ולקראת הבנות.

אופיר סופר: להערכתי, היום, מחר, מחרתיים מקסימום, אנחנו יכולים להגיע לסיכומים לגבי גביית התל"ן.

אופיר סופר: כולם כאן מכירים את הסוגיה של גביית ההורים בחמ"ד, בעיקר אני מדבר על הרשתות, כאשר מדובר בסוגיה טעונה ומורכבת.

אופיר סופר: אם אפשר להגיע לאירוע כזה במציאות המורכבת הזאת בהסכמה של ההורים ושל הרשתות, אולי את בלחץ עכשיו להוציא את המתווה אבל ברור שאחר כך הכול ירוץ בצורה הרבה יותר טובה והרבה יותר חזקה ומשמעותית.

אופיר סופר: אי צריך לומר שזו הבקשה של אחת מהסגניות – של אודליה ונמצאת בזום גם צופית – לנסות להגיע למתווה משותף.

אופיר סופר: אני אומר שיש כאן בהחלט כיוון לפריצת דרך.

אופיר סופר: לא רצינו לפרסם אלא רצינו לנסות להגיע.

אופיר סופר: אני מאוד אשמח אם הדברים לא יצאו כהנחיה אלא ייתנו לנו אפשרות להגיע למתווה מוסכם.

אופיר סופר: נקודה שנייה שאני מניח שמשרד החינוך היה מאוד שמח להתעלם ממנה ולשכוח אותה.

אופיר סופר: בסופו של דבר התל"ן משלם את משכורות המורים.

אופיר סופר: אין פטנט אחר.

אופיר סופר: משרד החינוך הורה בשנה הקודמת וגם עכשיו – הרשתות לא פיטרו את המורים כיוון שאף אחד לא ידע לאיזה מתווה אנחנו הולכים ומישהו צריך לשלם את שכר המורים.

אופיר סופר: חשוב להיות כאן קשובים לעניין הזה ולמצוא פתרון.

אופיר סופר: הפתרון צריך להיות הכיס של מדינת ישראל.

אופיר סופר: אין פטנט אחר מלבד זה שהאוצר יכניס את היד לכיס וישלים את הדלתא שנוצרה כאן.

אופיר סופר: היא נוצרה בהנחיית משרד החינוך.

אופיר סופר: אי אפשר להתעלם מזה.

אופיר סופר: כמו שהיה צריך לשלם את תשלומי ההורים על פולין, גם בעניין הזה כאשר מדובר בסוגיה ערכית מן המעלה הראשונה וצריך לשלם על זה.

אופיר סופר: תודה רבה.

אורלי פרומן: כאימא אני רוצה לומר לך תודה.

רם שפע: חבר הכנסת עמית הלוי, אני חושב שזאת פעם ראשונה שלך בוועדת החינוך.

רם שפע: ברוך הבא.

רם שפע: ברוך המצטרף לוועדת החינוך ואנחנו שמחים שאתה כאן.

עמית הלוי: הערה אחת.

עמית הלוי: אני חושב שהדיון כאן משקף אם אנחנו מדברים על תקציב דו שנתי או חד שנתי.

עמית הלוי: כדאי שכל אחד יתיישר בהתאם לעמדה הזאת.

אורלי פרומן: תמיד מערכת החינוך היא על פני שתי שנות תקציב.

רם שפע: כולם בעד תקציב דו שנתי אלא שפשוט חלק לא אומרים את זה.

קריאה: שנת הלימודים היא דו שנתית.

עופר כסיף: חכה, עוד מעט יהיו בחירות.

עופר כסיף: זה לא רלוונטי.

עמית הלוי: כיוון שהזכרת, בצדק, שאני כאן פעם ראשונה, אני גם מרגיש כך.

עמית הלוי: כלומר, זה כמו דיון על פצע או פלסטר על חדק של פיל כאשר מבחינתי הפיל בחדר הוא יותר גדול.

עמית הלוי: אני רק אעיר שלוש הערות עקרוניות בנושא הזה.

עמית הלוי: הזכיר כאן חבר הכנסת מאיר כהן שהוא בעד דיון על בתי ספר פרטיים אבל נקיים אתו פעם אחרת.

עמית הלוי: אני רק אומר אמירה עקרונית והיא נוגעת לתל"ן כדבר עקרוני שצריך להיות כאן על השולחן.

עמית הלוי: באופן כללי אני חושב שמניעת הזכות של אדם פרטי – דווקא אלה שמפעם לפעם מדגישים את זכויות הפרט – לרכוש חינוך כמו שהוא רוכש בשר או כל מותג אחר, היא דבר לא ראוי בעיניי.

עמית הלוי: יכול להיות שצריך למצאו הסדרים שהתוספות האלה יהיו במתנ"סים, יהיו במקומות אחרים, אבל הדבר הזה שהורה רוצה לרכוש חינוך נוסף, זה לא קשור לבסיס שהשירות הציבורי נותן.

יאיר גולן: זה לא מה שנאמר.

יאיר גולן: על חוגים אתה יכול לשלם כמה שאתה רוצה.

יאיר גולן: מדברים על מה קורה בתוך בית הספר שזה שירות ממלכתי ושבתוך השירות הממלכתי צריך להיות שוויון.

עמית הלוי: הפיל הגדול קשור לחינוך הממלכתי, לעובדה שאם אתה רוצה לחנך את הבן שלך בבית, אתה נחשב עבריין.

יאיר גולן: המדינה מספקת שירות שוויוני.

יאיר גולן: האזרח בהתאם לרצונו, בהתאם ליכולתו, יכול לספק לבנו או לבתו מה שהוא רוצה.

עמית הלוי: היום האזרח לא יכול לספק לבנו.

עמית הלוי: גם אני אבא והיום האזרח לא יכול לספק לבנו מה שהוא רוצה.

עמית הלוי: לא ניכנס לזה כרגע כי זה לא הדיון.

עמית הלוי: היכולת שלך לפתוח בית ספר פרטי היום היכן שאתה גר יאיר גולן, שואפת לאפס.

עמית הלוי: תבדוק את מה שאני אומר.

עמית הלוי: היא שואפת לאפס.

עמית הלוי: אם אתה תרצה לפתוח בית ספר פרטי ברחוב בו אתה גר היום, יש סיכוי נמוך מאוד לכך.

עמית הלוי: לכן האמירה שלך כאמירה עקרונית היא לא נכונה אבל אני לא נכנס כרגע לדיון הרחב הזה.

עמית הלוי: מבחינתי הדיון על התל"ן הוא חלק מדיון עקרוני שאנחנו כנבחרי ציבור צריכים לדון בו, מה מידת האפשר גם בחינוך הציבורי – שנניח יש לו איזשהו בסיס מסוים ואנחנו אומרים שבזה אנחנו נותנים הזדמנות לכל ילד לכל בני העניים שמהם תצא תורה ולכן אנחנו נותנים איזשהו בסיס מסוים, האם זה צידוק לא לאפשר העשרות גם בתוך מרחב החינוך הציבורי וגם אם עושים את זה במתנ"סים או במקומות אחרים מבחינת הרגישות החברתית, אני חושב שמניעת הזכות הזאת של אדם לרכוש חינוך, היא בעייתית מאוד.

מאיר כהן: אם משרד החינוך אומר למנהל בית ספר שהוא ייתן לו איזה סל שמיועד לכך, שאם אתה נותן משהו תוספתי ויבוא אליך הורה ויגיד שהילד שלו הוא מבריק, הוא טוב, הוא מחונן והוא רוצה שגם הוא ילמד באותה העשרה שמקבל הבן שלך שאתה משלם עבורו.

מאיר כהן: אם ייווצר מצב כזה שהמדינה יודעת לתמוך גם בהורים שאין להם, יש על מה לדבר.

עמית הלוי: זה מודל ביניים אבל היום זה לא המצב.

מאיר כהן: אני ניהלתי בדימונה בית ספר במשך 20 שנים.

מאיר כהן: ברוך השם הצלחנו להביא פילנתרופיה והצלחנו את בתי הספר הניסויים.

מאיר כהן: עדיין קיים המקום הטוב הזה שהיה אחד הדברים והלכנו עם תפיסת העולם – מה שאתה אמרת – ובאמת הוספנו בתוך המרחב תוספות משמעותיות אבל אפשרנו אותן לכולם.

מאיר כהן: תאמין לי, אני פחות מכיר אותך אבל אני בטוח שאם אתה תבוא לבית ספר ותראה בין עניים שהאבא שלו אומר שהוא מובטל, אין לו כסף לשלם, ולידו אתה תראה ילד שההורה שלו רוכש לו השכלה, תאמין לי אתה לא תסכים לזה.

עמית הלוי: אני לא חושב שיש לנו צידוק למנוע מאותו בן עשירים את הצמיחה שלו.

מאיר כהן: לא במרחב בית הספר.

יאיר גולן: זה שיש מערכת חינוך זה כי המדינה חושבת שיש לה אחריות לא רק לספק את השירות אלא גם לעצב את אנשיה הצעירים.

יאיר גולן: אנחנו לא רוצים שכל אחד יעצב את האיש הצעיר שלו איך שבא לו.

עמית הלוי: האמירה הזאת בעיניי היא אמירה חמורה.

יאיר גולן: זה דיון אחר לגמרי.

יאיר גולן: אנחנו רוצים לפתוח את שנת הלימודים.

עמית הלוי: אמרתי את זה כהערה עקרונית כחלק מהדיון על אפשרות של הורה לתת תשלומי תל"ן.

עמית הלוי: אני באופן עקרוני, עמדתי הבסיסית – זה מורכב לגבי רשתות, מעשית זו בעיה ואני מודע לבעיות המעשיות – אני חושב שנכון לאפשר להורים תל"ן.

עמית הלוי: בדיון הזה, במסגרת המצומצמת הזאת רוצה להעיר שתי הערות מעשיות כאשר אחת כבר העירו לפני לגבי הסיפור של הדינמיקה, אולי יהיה חיסון, אולי הדברים ישתנו.

עמית הלוי: מתוך מה שהציגו נשות משרד החינוך אני רואה שזאת לא ממש התאמה אחד לאחד.

עמית הלוי: זה לא שהפחתנו עשרה אחוזים מהשירותים ולכן הפחתנו עשרה אחוזים מהתשלום.

עמית הלוי: את אמרת בעצמך שאולי כלל ההצגות יוכלו להיות.

עמית הלוי: אני רואה סוג של הנחה כוללת בהקשר הזה של המצב הכלכלי או הסוציו אקונומי הכללי.

עמית הלוי: זה הפענוח שלי של כל האמירות שלכם.

עמית הלוי: יש כאן מצב כללי קשה במשק ואנחנו שותפים למאמץ מסוים.

עמית הלוי: המשרד לא ישנה את התשלומים שלו במקומות שהוא נותן גיבוי, וכמו שאמרו אולי זה לא בכלל הערים, אבל אנחנו נותנים את תרומתנו למאמץ הכללי.

עמית הלוי: חוץ מההערות שהעירו כאן על הדינמיקה, להשאיר את זה פתוח, לא יודע אם בפעימות אבל לשים לב לאכיפה ולא לאפשר לבית הספר לגבות ובסוף לא לתת את השירות או דברים מהסוג הזה, בסך הכול נראה לי שיש לכם את המבט הרחב ולכן אני חושב שאנחנו צריכים לתמוך בזה.

עמית הלוי: מאחר ואני חדש כאן, יש לי עוד שאלת הבהרה.

עמית הלוי: האם נציגי ההורים – אני לא מכיר אתכם אבל אני שמח מאוד שאתם כאן – מייצגים את כלל ההורים?

זאב גולדבלט: כן.

זאב גולדבלט: אנחנו מוכרים כגוף היציג של הורי ישראל.

עמית הלוי: חינוך חרדי?

זאב גולדבלט: הכול.

עמית הלוי: כולם.

זאב גולדבלט: כן.

מירום שיף: מי שישב עם אופיר, אלה היו שתי הסגניות שלי.

רם שפע: לגבי נציגות ההורים, כאן לא רק שיש נציגות ארצית אלא השרשור למטה, המחוזי והמקומי באופן כללי ואני מכיר כמה ארגונים מייצגים, הוא מאוד אפקטיבי.

מירום שיף: עד רמת הכיתה והגן.

רם שפע: בהקשר הזה, מנגנון מרשים.

וליד טאהא: אני הייתי שמח לראות פילוח של צריכת תל"ן, תוכניות לימוד נוספות, בין האוכלוסיות השונות.

וליד טאהא: אני לא יודע אם מישהו ממרכז המחקר כאן.

רם שפע: ב-זום.

וליד טאהא: אני הייתי שמח לראות פילוח של צריכת התוכניות האלה בין האוכלוסיות השונות במדינה.

וליד טאהא: כל אחד מהחברים יגיד את דעתו אבל אני בעד ההצעה הראשונית לשבת ולנסות להגיע להסדר כי הזמן אוזל.

וליד טאהא: תודה.

עופר כסיף: אני רוצה שיהיה ברור לגמרי – אמרתי את זה גם בישיבות הקודמות וגם הבוקר – הציניות שלי וביקורת שלי לא מכוונת כלפיכם אלא מכוונת כלפי קובעי המדיניות.

עופר כסיף: קובעי המדיניות הם השר והממשלה, ואם זה לא היה מובן, אני שוב חוזר על כך.

עופר כסיף: מאוד חשוב לי להבהיר את זה.

גילה נגר: זה מובן אל זה רק לא נעים לנו.

עופר כסיף: אני מבין אבל אני אמשיך להיות ציני לא רק משום שזה אני אלא משום שאני חושב שזה דבר נכון אבל חשוב להבין שזה לא מכוון אליכם וזה גם לא עניין אישי.

עופר כסיף: קודם כל, מבחינה אידיאולוגית, אני חד משמעית נגד תשלומי הורים מכל סוג.

עופר כסיף: נקודה.

עופר כסיף: כל מה שאמר עמית, 180 מעלות.

עופר כסיף: אני אומר את זה קודם כל אידיאולוגית אבל מעבר לעניין האידיאולוגי, אני רוצה גם להגיד דברים שקשורים לתפיסה הזאת שלי שהם רלוונטיים לדיון.

עופר כסיף: החינוך הוא לא סחורה, הוא זכות.

עופר כסיף: נקודת המוצא של כמה וכמה אנשים שנמצאים כאן ודיברו מעידה על כך שהם רואים – איך שאני הבנתי אותם – כעוד סוג של סחורה שמוצאת למכירה.

עופר כסיף: אוי ואבוי להתייחסות הזאת.

עופר כסיף: חינוך הוא זכות ומאחר והוא זכות, הוא גם צריך להינתן באופן שוויוני לכל אחד ואחד.

עופר כסיף: חינוך שוויוני הוא ערך והוא זכות אזרחית ממעלה ראשונה.

עופר כסיף: בבג"צ מ-2014 שנקרא שמשון נגד משרד החינוך אמר בג"צ, ואני מצטט: "בהינתן סכומים הנכבדים שניתן לגבות כתשלומי הורים במסגרת התל"ן ורכישת שירותים מרצון, דומה כי המצב הרצוי הוא שבפני ועדת החינוך של הכנסת תהא התמונה המלאה של תשלומי ההורים, הן על מנת שהרשות המחוקקת היא שתתווה את המדיניות הכללית והעקרונית בנושא זה – כלומר, אנחנו צריכים להתוות את מדיניות – והן על מנת לאפשר קיומו של דיון ציבורי פתוח ושקוף בנושא תוך מתן הזדמנות להבעת מגוון הדעות".

עופר כסיף: אומר כאן השופט: "לדעתי קשה להלום כי בנושא כה רגיש וחשוב של שוויון בחינוך ובהזדמנויות ושל אינטגרציה חינוכית וחברתית הדברים ייעשו ללא אישור של הרשות המחוקקת".

עופר כסיף: באיזה הקשר זה נאמר.

עופר כסיף: קודם כל, יש כאן שתי נקודות שעולות מהטקסט הזה שמחזקות את התפיסה שאני הצגתי.

עופר כסיף: דבר ראשון, החינוך צריך להיות שוויוני.

עופר כסיף: זה נאמר בבית המשפט.

עופר כסיף: שוויון בחינוך ובהזדמנויות, אינטגרציה חינוכית חברתית.

עופר כסיף: כלומר, יש כאן רמיזה, אם לא למעלה מזה, שחינוך הוא זכות ולא סחורה.

עופר כסיף: הדבר שנגזר מזה, בין השאר, זה שהכנסת צריכה להתוות את המדיניות ולא הממשלה ושצריכה להיות שקיפות מלאה.

עופר כסיף: איפה הבעיה?

עופר כסיף: רוב התשלומים, כלומר, תשלומי התל"ן ומה שנקרא רכישת שירותים מרצון, לא עוברים דרך הוועדה.

עופר כסיף: אני מחזיק את המסמך שהזכרתי קודם, של האגודה לזכויות האזרח והקליניקה המשפטית מאוניברסיטת חיפה, וכתוב במפורש: "ועדת החינוך של הכנסת דנה רק בהיתרי גבייה המהווים כ-10 עד 12 אחוזים מהגבייה המתבצעת בפועל".

עמית הלוי: יש מאות תשלומים שהממשלה מאשרת.

עופר כסיף: בשורה התחתונה, מעבר להיבט האידיאולוגי שהזכרתי קודם וזו עמדתי, מעבר להיבט הזה, במציאות הקיימת של מיליון מובטלים שלצערי ולצערנו כולנו המספר הזה כנראה יגדל, להעלות דרישות של תשלומי הורים - מעבר לעניין האידיאולוגי, במצב החירום הקיים – כל כך גבוהים כי הצמצום שהוזכר כאן, ושוב, הטענה שלי היא לא אליכם, אתם עושים את המקסימום אבל הטענה שלי היא אל קובעי המדיניות, אל השר, במציאות החירום הקיימת, לא יעלה על הדעת שהמדינה לא תכניס את היד עמוק לתוך הכיס ותמנע את תשלומי ההורים, לדעתי ב-100 אחוזים, ואם לא ב-100 אחוזים, בכמה שניתן.

עופר כסיף: איך רוצים לדרוש עכשיו מההורים במצב הזה?

עופר כסיף: ומי ייפגע?

עופר כסיף: המוחלשים ביותר, אלה שהם בכל מקרה מסודרים, האלפיון העליון לא ידאג.

עופר כסיף: כל הרעיון של החינוך כזכות וכל הרעיון של שוויון, כל זה לא יתממש אם המדינה לא תממן את זה.

עופר כסיף: הדבר האחרון.

עופר כסיף: יש כאן את העניין של רכישת שירותים מרצון, מה שנקרא בית ספר מנגן.

עופר כסיף: לפי הנתונים שיש אצלי, רק בשמונה אחוזים מהמוסדות זה מתקיים.

עופר כסיף: 600 מתוך כ-8,000.

עופר כסיף: זאת אומרת, זה מוכנס לתשלומי הורים אבל מי יכול לממן את זה?

עופר כסיף: שמונת האחוזים האלה.

עופר כסיף: מי יכול לממן את זה, האנשים בשלומי או באום אל פאחם או בירוחם או ברהט?

עופר כסיף: שם האנשים לא יוכלו לממן.

עופר כסיף: לא הם אלה שמרכיבים את שמונת האחוזים האלה.

עופר כסיף: אלה שמרכיבים את שמונת האחוזים הם אלה שגרים באזורים מבוססים ומעלה.

עופר כסיף: לכן תשלומי ההורים הם חטא.

עופר כסיף: אני מסכים עם ידידי מאיר שהתל"ן הוא החטא הקדמון אבל תשלומי הורים בכלל זה חטא, קל וחומר בתקופת החירום שקיימת עכשיו.

עופר כסיף: לכן עמדתי היא גם אידיאולוגית אבל גם פרקטית.

עופר כסיף: לא צריכים להיות תשלומי הורים, לפחות לא בזמן חירום כזה.

עופר כסיף: המדינה יכולה להכניס את היד שלה לכיס.

עופר כסיף: אם היא יכלה למצוא את האפשרות לתת פטור ממס על דירה שנייה, היא יכולה למצוא את המימון לחינוך במקום תשלומי הורים.

קטי קטרין שטרית: אתה אומר אותו הדבר.

קטי קטרין שטרית: אנחנו אמורים לשמוע את זה פעם שלישית?

קטי קטרין שטרית: כבר שלוש פעמים שמענו שהמדינה צריכה להכניס יד לכיס.

עופר כסיף: תשמעו אולי גם עשר פעמים.

קטי קטרין שטרית: הנאומים כבר חוזרים על עצמם.

רם שפע: אני מאפשר לכולם לדבר.

רם שפע: לא צריך להתעצבן.

רם שפע: הכול טוב.

עופר כסיף: אני אומר שוב שאם המדינה מצאה לעצמה את ה"זכות" למנוע תשלומי מס על דירה שנייה ממיליונרים, היא יכולה למצוא גם את המימון לחינוך במקום תשלומי הורים.

עופר כסיף: תודה.

רם שפע: תודה.

רם שפע: למעשה עד עכשיו לא שמענו את הנהגת ההורים בצורה מסודרת.

רם שפע: אנא התייחסות מסודרת שלכם לנושא.

רם שפע: אחר כך אני אעדכן בהתפתחויות.

מירום שיף: אני רוצה לומר לגילה שאני מראש מתנצל על דבריי.

מירום שיף: שום דבר כאן לא אישי.

מירום שיף: אני מאוד מעריך את הצוות של משרד החינוך ואני אומר את זה בתחילת דבריי כי הדברים שלי לא יהיו פשוטים אבל חשוב לי לומר אותם.

מירום שיף: אין לי משהו אישי כאן ואני מאוד מעריך את האנשים במשרד החינוך.

מירום שיף: אני פשוט לא מצליח להבין ממתי מגישים תשלומי הורים ללא ישיבה אחת אתנו, הלקוח המרכזי.

מירום שיף: אני מעל חודשיים בתפקיד.

מירום שיף: ביום הראשון שלי בתפקיד ביקשתי שלא נגיע ליום הזה, שלא נגיע למה שקרה לפני שבוע, שנבוא ונשב ביחד על מתווה רב שנתי כמו שהובטח לנו על ידי מנכ"ל משרד החינוך בשנה שעברה, לפני שנה.

מירום שיף: שום דבר לא נעשה.

מירום שיף: גם המתווה הנוכחי, אני קיבלתי אותו באופן מקרי בבוקר.

מירום שיף: אף אחד לא טרח לשבת אתנו, אף אחד לא שאל לדעתנו בנושא הזה ופשוט אי אפשר להסביר התנהלות כזאת.

מירום שיף: רבותיי, שקיפות זה שם הדבר.

מירום שיף: אם אתם רוצים להעביר משהו, אתם צריכים להיות שקופים אלינו, צריכים להבין את הפרטים, אולי יש לנו רעיונות טובים.

מירום שיף: כך אי אפשר להתנהל.

מירום שיף: זה פשוט דבר שלא נתפס.

מירום שיף: הבקשה שלנו הייתה – ואני חושב ששר החינוך צריך להיפגש אתנו ולא משנה מה יקרה היום, אם נגיע להבנה או לא נגיע להבנה – על מתווה רב שנתי להפחתת תשלומי הורים.

מירום שיף: את הסגה הזאת צריך לסיים.

מירום שיף: זה צריך להיות בסדרי עדיפויות של משרד החינוך אבל שם זה לא קיים.

מירום שיף: אין דבר כזה תשלומי הורים.

מירום שיף: זה נראה להם מקור תקציבי נוסף.

מירום שיף: חמישה מיליארד שקלים.

מירום שיף: זה פשוט לא יכול להימשך.

מירום שיף: אנחנו לא מבקשים את זה יום אחד, אנחנו אנשים אחראיים, יש לנו אחריות כלפי המדינה אבל אנחנו רוצים הפחתה מדורגת, שיודעים בלי לריב עליה כל שנה ושנה מחדש.

מירום שיף: יעידו אנשי משרד החינוך ויעידו אנשי המקצוע שביקשתי את זה מהיום הראשון.

מירום שיף: ביקשנו הפחתה של השאלת ספרים.

מירום שיף: אנחנו לא סתם מתעקשים על הסעיף הזה.

מירום שיף: אם יש חוק חינוך חובה חינם במדינת ישראל, למה אני קונה ספר?

מירום שיף: נכון שהורידו מ-1,000 ל-280 שקלים או ל-300 שקלים בעל יסודי, אבל למה אני צריך לקנות ספר?

מירום שיף: זה לפני כל דבר אחר.

מירום שיף: הדבר הזה בכלל לא צריך לקרות במדינת ישראל.

מירום שיף: אם ניגש להצעה שהגשתם.

מירום שיף: לא לילד הזה פיללנו.

מירום שיף: לא ברור לי למה בכלל סל תרבות 10 אחוזים פחות, לא ברור לי למה בכיתה ה'-ו' שילדים מגיעים ליומיים בשבוע או בחטיבות הביניים, בתשלומים מרצון יש 15 אחוזי הפחתה לא 60 אחוזי הפחתה או 50 אחוזי הפחתה.

מירום שיף: אין לי מושג.

מירום שיף: אולי אתם אפילו צודקים אבל מכיוון שאין שקיפות ושום דבר לא ברור, זה לא יכול להיות.

מירום שיף: אין שיח.

מירום שיף: לא קיים.

מירום שיף: אני חושב שהדבר הזה לא יכול להימשך וכך לא צריכים לנהל את הדבר הזה.

מירום שיף: הגרוע מכל.

מירום שיף: יש קרן מלגות לתשלומי הורים.

מירום שיף: היא עמדה שנים רבות על 100 מיליון שקלים.

מירום שיף: אני מצפה השנה שתבואו ביוזמתכם, כשיש מיליון מובטלים והרבה מאוד אנשים עם בעיות, ותכפילו את הקרן הזאת ללא קשר בכלל להפחתות.

מירום שיף: זה הדבר הכי חשוב בעולם.

מירום שיף: לאנשים אין מה לאכול.

מירום שיף: אנשים ביקשו מאתנו החזר, תדאגו להחזר של 200 שקלים כי אין לנו.

מירום שיף: אנשים שפעם נתנו, איבדו את מקום העבודה שלהם.

מירום שיף: זו המציאות וצריך לדאוג לדבר הזה.

מירום שיף: אני מאוד מבקש מהוועדה, אסור לאשר את המתווה הזה.

מירום שיף: זה מתווה שהוא לא נכון.

מירום שיף: אני בכלל לא מצליח להבין מה קורה.

מירום שיף: אני לא יכול להבין כשמציגים מתווה פעם ראשונה לחלק מהנוכחים בשעה 12:00 בלילה.

מירום שיף: אני ראיתי אותו בבוקר וגם לא בצורה רשמית אלא בדרך אגב.

מירום שיף: זה מצב שלא יכול להיות.

מירום שיף: בסוף דבריי, הייתי מבקש לתת דקה לזאב.

זאב גולדבלט: כאחד הוותיקים כאן, כולל בין חברי הכנסת, כמי שמגיע בצורה קבועה לוועדה, אני אומר לכם שיש כאן זילות של הרגולטור במחוקק.

זאב גולדבלט: לא יכול להיות מצב שמנכ"ל משרד החינוך מתייצב כאן ביוני 2019 ומתחייב בשם המשרד בגיבוי של שר החינוך להציג תוכנית של קיצוץ הדרגתי עד לביטול תשלומי הורים והמשרד אפילו לא התחיל לעבוד על זה, לפחות למיטב ידיעתנו.

זאב גולדבלט: אנחנו לא שותפים ולכן אנחנו לא יודעים שום דבר בנושא הזה למרות שמדובר בסך הכול בכסף שלנו.

זאב גולדבלט: פשוט שערורייה.

זאב גולדבלט: יש כאן זילות טוטלית של הרגולטור במחוקק.

זאב גולדבלט: בניית מתווה של מעקפים לתל"ן, לאישורי תל"ן, אני רואה בזה פתח להרחבת הפערים במדינת ישראל.

זאב גולדבלט: או שהמדינה קובעת שיש או שהמדינה קובעת שאין אבל אי אפשר, מה שנקרא, ללכת בלי ולהרגיש עם או ללכת עם ולהרגיש בלי.

זאב גולדבלט: אין דבר כזה.

זאב גולדבלט: הכלל חייב להיות כלל אחיד לכולם, או שיש או שאין.

זאב גולדבלט: המשרד חייב לקצץ את תשלומי ההורים לא כמו שהציגו כאן שמקצצים את התמורה ולכן מוותרים על הכסף.

זאב גולדבלט: אם אני לא מקבל את המוצר, בוודאי שאני לא צריך לשלם עבורו.

זאב גולדבלט: זה טריביאלי.

זאב גולדבלט: אני לא אשלם על ארטיק אם אני לא מקבל אותו וזה בעצם מה שהוצג כאן.

זאב גולדבלט: אתם אומרים אל תעשו מסיבות כיתתיות ואל תשלמו עבורם.

זאב גולדבלט: בוודאי שאני לא אשלם אם אין.

זאב גולדבלט: לכן, מה שאנחנו חושבים שצריך להיות זה שהמשרד יקצץ באמת בתשלומים תוך שהוא שומר על התמורה של השירותים, על איכותם, בדיוק כמו שהיה במהלך השנים האחרונות.

זאב גולדבלט: במידה והוועדה לא תיענה לבקשתנו לא לאשר אלא תאשר את המתווה, אנחנו מצפים שזה יבוצע בצורה של פעימות בהתאם ליכולת לממש את התמורה.

זאב גולדבלט: דהיינו, אם טיול יכול להתבצע, נשלם עבורו.

זאב גולדבלט: אם אין עדיין אישור לבצע את הטיול כי משרד הבריאות לא מאשר, לא נשלם את זה.

זאב גולדבלט: שלא נתייחס אל קופת בית הספר, אל החשבון בו מופקדים הכספים כאל בנק שאנחנו מפקידים בו כסף שאחר כך יוחזר אם לא יבוצע.

זאב גולדבלט: כבר למדנו במהלך השנה הזאת שמשרד החינוך ונותני שירותים שלו, קל להם מאוד לקחת את הכסף אבל קשה להם מאוד להחזיר אותו וצריך לעבור את שר החינוך עצמו שיצא בתצהיר במליאת הכנסת כדי שהכסף יחזור.

זאב גולדבלט: שאלה אחת שהיא ממש בשוליים ועוסקת רק ב-30,000 תלמידים ואני מדבר על החינוך הכנסייתי.

זאב גולדבלט: האם חוזר התשלומים שמוצע כאן או מובא לכאן לאישור מחייב את כל בתי הספר הכנסייתיים.

זאב גולדבלט: אני מבקש, סימה, אל תהנהני אלא תאמרי את זה לפרוטוקול בקול רם כי אני יודע מניסיוני לאורך שלוש השנים האחרונות שמתעלמים מחוזר המנכ"ל בצורה בוטה ומופגנת.

זאב גולדבלט: אני מדבר על בתי הספר הכנסייתים.

זאב גולדבלט: אני אשמח לתגובה.

סימה עובדיה פורצנל: חוזר מנכ"ל תשלומי הורים רלוונטי לכלל בתי הספר במדינת ישראל, הרשמיים והמוכרים שאינם רשמיים וגם מוסדות הפטור.

רם שפע: מה זה אומר לגבי בתי ספר הכנסייתיים?

גילה נגר: חל עליהם.

רם שפע: בסדר.

רם שפע: קיבלת תשובה.

רם שפע: אני רוצה להתייחס לכמה אמירות שנאמרו כאן וגם להציע כל מיני אפשרויות.

רם שפע: צריך לומר את הדבר הראשון בסדרו לגבי הדיון הזה.

רם שפע: הדבר הראשון שנשבר כאן כרגע, בשעות האחרונות, נשברה הפרדיגמה שאין למשרד כסף ו/או אפשרות להוזיל את תשלומי ההורים.

רם שפע: עובדה.

רם שפע: זה לקח חודש וחצי אבל אתמול בלילה והיום בדיון אתם מסכימים שאפשר להפחית את תשלומי ההורים.

רם שפע: עכשיו יש כאן חוסר הסכמה די גדול על עד כמה אפשר או אי אפשר ומה חושבת הוועדה.

רם שפע: אני חייב לומר שלפני הדיון לא ידעתי מה יאמרו חברי הוועדה אבל נראה לי שיש קונצנזוס מאוד גדול שאת התשלומים כפי שהמשרד הציג כאן, אין אפשרות לאשר.

קטי קטרין שטרית: רם, אל תדבר בשם כולם.

רם שפע: אמרתי נראה לי.

קטי קטרין שטרית: טוב שאמרת שנראה לך כי אנחנו בסיעת הליכוד כן תומכים במתווה.

קטי קטרין שטרית: לא הבאת את זה להצבעה.

קטי קטרין שטרית: עופר, מבחינתך צריך לשלם הכול.

עופר כסיף: כן.

עופר כסיף: ההורים האלה לא יכולים לקנות ספרים לילדים שלהם, את לא מבינה את זה?

קטי קטרין שטרית: אנחנו מכירים את המתווה הסוציאליסטי שלך, קומוניסטי.

קטי קטרין שטרית: לא כאן.

קטי קטרין שטרית: אנחנו במדינה דמוקרטית.

רם שפע: אפשר גם לא להסכים וגם לא לצעוק אחד על השני?

רם שפע: אני מבקש מכם.

קטי קטרין שטרית: אתה מתנגד.

קטי קטרין שטרית: קואליציה למופת.

רם שפע: לא רק אני מתנגד.

רם שפע: זה בכלל לא עניין של קואליציה.

קטי קטרין שטרית: זה כן עניין של קואליציה.

רם שפע: יש כאן עניין מהותי.

רם שפע: קטי, אנחנו באנו לכאן לדאוג להורים בישראל ולא לקואליציה.

קטי קטרין שטרית: ואנחנו לא?

קטי קטרין שטרית: מי החזיר את הכספים של פולין?

קטי קטרין שטרית: לא אתה אלא אני עם השרים.

קטי קטרין שטרית: בוא נירגע.

רם שפע: אני יכול גם לא לצעוק, גם לא להתעצבן אבל גם להיות צודק בנושא הזה.

קטי קטרין שטרית: אתה רוצה שזה לא יעבור.

רם שפע: זה לא יעזור אם תצעקי.

קטי קטרין שטרית: אתה תיצור כאוס במשרד וגם בקרב ההורים.

קטי קטרין שטרית: ההורים בסך הכול רוצים לדבר עם השר ולדבר עם יושב ראש הקואליציה ואתה לא מאפשר את זה.

קריאה: את לא שמעת מה המסקנה שלו.

קטי קטרין שטרית: תמשיך עם זה.

קטי קטרין שטרית: אין בעיה.

קטי קטרין שטרית: שיהיה כאוס ב-1 בספטמבר, אם זאת המטרה שלך.

עופר כסיף: מדיניות השר.

רם שפע: עופר, לא צריך להגיב.

רם שפע: הכול בסדר.

קטי קטרין שטרית: אתה מבין לאן זה מוביל?

קטי קטרין שטרית: למדיניות השר הקומוניסטי.

קטי קטרין שטרית: למדיניות הקומוניסטית שלו.

רם שפע: הקשבתי לך בקשב רב ובכל זאת, מה לעשות, אנחנו לא מסכימים.

רם שפע: גם אני חלק מהקואליציה הזאת.

רם שפע: קטי, תני לי לדבר בבקשה, אני לא רוצה לקרוא לסדר.

קטי קטרין שטרית: זה רק ייצור בעיה במערכת.

רם שפע: אני חלק מהקואליציה וגם חושב שצריך לעשות תיקון משמעותי בתשלומי ההורים.

רם שפע: זה התפקיד שלנו.

רם שפע: נבחנו כאן לשרת את הציבור לפני כל שאר השיקולים.

רם שפע: לכן, צר לי אנשי משרד החינוך אבל כולם הסכימו כאן, כמעט כולם הסכימו כאן, שאתם פרסמתם לתקשורת היום נתונים על הפחתה אבל בכנות, חבר'ה, מדובר בפייק ניוז.

רם שפע: הרי אתם מורידים שירותים ומדברים על הפחתה.

רם שפע: עשיתם בכזאת בולטות 60 אחוזים הפחתה, אבל היא לא ממשית.

רם שפע: כולם כאן דיברו על זה.

רם שפע: אתם מורידים שירותים ואז אנשים ישלמו פחות כסף.

עמית הלוי: תשלומי הורים זאת הרגולציה של הכנסת על תשלומי ההורים שמותר לגבות.

רם שפע: אני לא הפרעתי לך.

רם שפע: אני מדבר.

רם שפע: אם אתה רוצה אחר כך להתייחס, מותר לך.

רם שפע: העובדה היא שאתם מורידים שירותים וטוענים שיש הפחתה.

רם שפע: זאת לא נקראת הפחתה.

רם שפע: אם המשרד רוצה לסבסד חלק מהשירותים, וזה מה שמצופה ממנו, בסדר גמור, בוא נדון בסבסוד ואחר כך נדבר על ההפחתה.

רם שפע: בעיניי קשה להתייחס לזה כאל הצעה שמייצרת הפחתה משמעותית.

רם שפע: זו הצעה שהורידה שירותים, בחלקם, יש כמה דברים שיצאתם בסבסוד ממש מינורי של 10 אחוזים, כמה שקלים בודדים ובעיניי אנחנו עדיין רחוקים מהיכולת להסכים אבל אני כן קשוב להצעה שהציע חבר הכנסת מיקי זוהר.

רם שפע: אני מבין שגם ההורים רוצים לדון ואולי זה ייתן לכם אפשרות סוף סוף לדון אתם בנושא הזה.

רם שפע: לכן אני מוכן לעשות הפסקה בדיון, לצאת החוצה, לנסות להגיע להסכמות בינינו שכמובן הן צריכות לייצר שינוי משמעותי כפי שהתחייב יושב ראש הקואליציה כאן.

רם שפע: אם נצליח להגיע להסכמות, מצוין.

רם שפע: אם לא, נראה מה עושים.

רם שפע: בכל אופן, אני אחזור לכאן לפני 4:00 כדי לעדכן את כולכם.

רם שפע: ככל שזה מקובל על משרד החינוך ועל ההורים, זה מה שנעשה.

רם שפע: נכריז על הפסקה וננסה להגיע להסכמות.

רם שפע: אני פותח את ישיבת ועדת החינוך, רק לשם עדכון.

רם שפע: עוד דקה השעה 16:00 ואנחנו צריכים להתכנס למליאה.

רם שפע: כפי שכולם צפו, משרד החינוך סוף סוף הבין שהוא צריך להציג לוועדת החינוך של הכנסת ולי מתווה משופר אבל לצערנו כרגע המתווה עדיין רחוק מאוד מלהיות המתווה שאנחנו חושבים שהוא ריאלי.

רם שפע: לכן אפשרתי לבקשתו של יושב ראש הקואליציה מיקי זוהר לדון עכשיו בכל מיני הצעות פשרה.

רם שפע: כרגע ישבנו בחדר יחד עם אנשי משרד החינוך ועדיין לא הצלחנו להגיע להסכמות על מתווה שמספיק מיטיב עם ההורים וממזער ככל הניתן את הפגיעה בכל השירותים שהילדים מקבלים.

רם שפע: לצערי חלק מהמתווה שמשרד החינוך הציג היום לראווה בתקשורת הוא פשוט הפחתה של שירותים ולא הפחתה של כסף וזה בעיניי ממש לא הכיוון.

רם שפע: הכיוון הוא לראות איך אנחנו מקלים על ההורים בישראל וזה הדבר הדרמטי שאנחנו צריכים לעשות.

רם שפע: אנחנו עכשיו חוזרים להמשך דיונים כדי לנסות להגיע לאיזה שהן הסכמות.

רם שפע: אם נגיע להסכמות, נכנס שוב את הוועדה.

רם שפע: יש לנו אפשרות לכנס את הוועדה מחר ב-9:00 ואני בטוח שכולם ידעו שזה קריטי להגיע במידה וזה מה שיקרה ונצליח להגיע להסכמות.

רם שפע: אם לא, נתכנס כאן בהמשך עד שנסכים, עד שנעשה כולנו את התפקיד שלנו וזה באמת לדאוג להורים בתקופה משברית כל כך קשה.

רם שפע: אני בטוח שגם השר גלנט מבין את זה, גם משרד החינוך מבין את האחריות שלו בעניין ולכן גם מיקי זוהר כיושב ראש הקואליציה נרתם לנסות למצוא את הפשרה ואת ההסכמות.

רם שפע: אני מודה לכל מי שהגיע לדיון.

רם שפע: אין כאן עכשיו אנשים כי לא הספקנו להודיע שאני חוזר לעדכן, אבל היו אתנו ב-זום גם הרבה אנשים והרבה מאוד חברי כנסת וגם בכירי המשרד שהגיעו לכאן ועמלו בניסיון למצוא פשרה.

רם שפע: תודה לצוות שחיכה עד עתה ואני מתנצל.

רם שפע: מעריך את זה מאוד.

רם שפע: אני נועל את הישיבה.

רם שפע: תודה רבה.